Ligako emaitzek indarra eman beharko liekete Europan hasteko - GARA\nOrain dela 14 urteko hasiera bikaina errepikatu dute bilbotarrek\nJokalari zuri-gorriek zalantza ugarirekin hasi zuten aurtengo Liga, denboraldiaurrean eta Europa Leagueko bi kanporaketetan erakutsitako joko kaxkarra zela-eta. Hala eta guztiz ere, 2009-10 denboraldiko lehen bi jardunaldietako norgehiagokek sailkapeneko laugarren postuan kokatu dute Athletic, Bartzelonarekin, Real Madrilekin eta Valentziarekin batera sei punturekin berdinduta.\nHamalau urte pasa behar izan dira talde bilbotarra egoera honetan berriro ikusteko. 1995-96 denboraldian, 4-0 irabazi zion Santanderreko Racingi eta 1-2ko emaitza positiboa lortu zuen bigarren jardunaldian Real Madrilen aurka.\nGainera, aipatzekoa da ere Espanyolen eta Xerezen aurkako neurketetan talde bizkaitarrak ez duela golik jaso. Hala ere, Aitor Ociok adierazi zuenez, «badakigu mailarik gorenean ez gaudela, gauza asko hobetu behar ditugula. Horietako bat jasotzen ditugun golen kontua da, iaz asko jaso baikenuen». Kasu honetan, honelako emaitza ona ikusteko 1988-89 denboraldira jo beharko genuke. Urte horretan 3-0 irabazi zion Sevillari eta 0-1 Atleticori lehen bi jardunaldietan.\nBestalde, badirudi Fernando Llorente aurrelaria bere jokorik onena berreskuratzen ari dela, eta Iker Muniain 16 urteko jokalaria, zelaian dagoen une orotan bere mailarik onena eskaintzen dabil, bere gaztetasuna eta esperientzia falta ahaztaraziz. Hala ere, Oscar de Marcosek ezin izango du datozen asteetan jokatu, Egipton egitekoa den 20 urtez azpiko Munduko Txapelketa jokatzera joango baita.\nGauzak horrela, orain arte Ligan lortutako emaitza onak indarra eman beharko lieke jokalari zuri-gorriei ostegunean Vienako Austriaren aurka jokatu behar duten Europa Leagueko partidarako.\nNeurketa honek, gainera, errebantxa usaina du, 2004-05 denboraldian UEFAtik kanpo geratu baitzen Athletic austriarren eskutik. Joaneko neurketan golik gabeko berdinketarekin itzuli ziren bilbotarrak etxera, baina San Mamesen 1-2 galdu zuten, Ernesto Valverde entrenatzailearen garaiari amaiera emanez.\nHortik aurrera, Athleticek beherakada nabarmena izan du azken urteetan. Lehen Mailatik jaisteko arriskuan ere egon da taldea, baina iazko Kopako finalak indarra eman zien berriro bizkaitarrei, aurten hiru txapelketa jokatzera behartuz -Liga, Kopa eta Europa League-. Oraingoz, nahiz eta Bartzelonaren aurka Superkopa galdu, nota onarekin hasi dute aurtengo denboraldi gogorra.\nIraolaren 250. partida\nEgoera positibo honez gain, beste gauza batengatik ere pozik egon behar duena Andoni Iraola da, ostegunean 250. partida jokatuko baitu Athleticekin.\nUsurbildarrak 2003ko abuztuaren 30ean egin zuen debuta Bartzelonaren aurkakoan. Geroztik, Vicente del Bosquek bi aldiz deitu du selekzio espainolarekin jokatzeko, eta 208 partida jokatu ditu Ligan, 27 Kopan, 12 Europan eta 2 Superkopan.\nAlegazioak aurkeztuko dituzte Monrealengatik\nOsasunak alegazioak aurkeztuko ditu Lehiaketa Batzordearen aurrean, Teneriferen aurkako neurketan Nacho Monreal talde iruindarraren hegalak jasotako bi txartel horiak ondorenik gabe utz dezatela eskatzeko. Izan ere, jokalariak berak aipatu zuenez, zigortzekoak ez ziren bi falta izan ziren -bigarren txartela eskuarekin baloia ukitu zuelako erakutsi zion epaileak-.\nHalaber, talde nafarrak Javad Nekounam iraniarrak jasotako txartel gorriarekin gauza bera egin lezaketela adierazi zuen, erdilariak berak adierazi zuenez, eta epailearen aktan idatzitakoak kontrakoa badio ere, berak ez ziolako aurkari bati aurpegian jo, baizik eta helduta zegoenez, askatu nahi izan zuen.\nOsasuna jokaldiak hobeto erakusten dituen bideoaren zain dago, orain arte daudenak ez baitute ezer argitzen.\nBestalde, Roman Martinez Tenerifeko erdilariak atzo oraindik ere Nekounamek jo egin ziola defenditzen zuen, eta gaineratu zuen ez zekiela zergatik erreakzionatu zuen iraniarrak horrela.GARA


Osoko ogia: Mami asko duten gezurrak [3tik 1. orria] | Aldizkaria | EROSKI CONSUMER\nCrossfit-a mugak jarri behar modako kirolean\nOsoko ogia: Mami asko duten gezurrak\nOsokoak edo artisau erakoak direla dirudi, baina ogirik gehienak ez dira sail horietakoak. Ogiaren kalitateari buruzko legedia berritu egingo dute berehala, eta bukatu egingo da industriak urteetan erabili duen jokabide iruzurtia: etiketak esaten zuenarekin bat ez zetozen produktuak jaten aritu dira milioika herritar espainiako estatuan.\nIa "bizitza osoa" daramagu osoko ogia janez, eta haren itxura eta zaporea garbi-garbi gordeak ditugu memorian. Baina baliteke usteak erdi ustel izatea oraingoan ere, eta ustez hala zena --ogi horiek osoko irinarekin eginak daudela -- ez hala izatea. Gaur egun indarrean dagoen araudiaren arabera (1984koa da), ogi bat osokoa izan dadin, ale osoko irinarekin egina egon behar du. Ez du ehunekorik zehazten, eta horretaz baliatuz, osoko gisa merkaturatzen diren produktu askok egiaz oso kopuru txikietan izaten dute osoko irina, edo batere ez.\nOgi horiek, berez, nagusiki irin finduekin eginak egoten dira (gari irinarekin edo besteren batekin) eta gehigarriak erabiltzen dituzte ilundu eta "osokoaren" itxura emateko. Hori, jakina, kontsumitzaileari iruzur egitea da. Kontsumitzaileak askotan ez dira ohartu ere egiten, baina bitxia da, zeren ogi horien kolorea ere ez baita osokoarena: "Osoko ogi baten kolorea zuritik beixerakoa izaten da. Erne, ez baita izaten marroi iluna. Malta txigortua edo melaza eransten diote kolore hori har dezan, jendeak uste baitu marroia osokoa dela, eta ez da hala", adierazi du Iban Yarza, kazetaria eta idazlea (elikagai estimatu honen inguruko hiru libururen egilea da).\nOsoko aletik datorren irina baino ez.\nLaster onartuko duten Errege Dekretuak bukarazi egin beharko lituzke orain arteko jardunbide desegoki horiek: araudi berriaren arabera, osoko ogi gisa saldu ahal izateko (edo "ogi %100 osokoa" izenarekin), osoko irinarekin bakarrik egina izan beharko du (berdin du gari irina den, zekale irina edo beste zereal batena). Eta portzentajea txikiagoa denean, esan egin beharko du zein ehunekotan duen osoko alearen irina (eta produktua izendatzeko darabilen letra mota berarekin egin beharko du, eta lodiera eta kolorea berberak izan beharko ditu); segidan, ogia egiteko erabili duen zerealaren izenak agertu beharko du ("osoko ogia %80an, %60an...").\nOsoko irinak, bestalde, alearen hiru zatiak eduki beharko ditu: zahia, endospermoa eta hozia, eta ez lehenbiziko biak bakarrik, gaur egun ohikoa den bezala. Zahia kanpoko geruza izaten da (alearen %13 inguru hartzen du, eta ugari ematen du zuntza); endospermoak, berriz (%85 inguru), almidoia biltzen du eta, ondorioz, glukosarik gehiena ere han izaten da. Hoziak izaten ditu mantenugairik eta mineralik gehienak (haziaren ernamuina da, eta %2-3 hartzen du): B eta E bitaminak, kaltzioa, fosforoa, potasioa, magnesioa eta Omega-3, besteak beste. Hori hala izanik ere, gehienetan kendu egiten diote, errentagarritasun kontuengatik beti: igo egiten du ogiaren prezioa, eta lehenago iraungitzera eramaten du irina (hilabete batzuetan), nahiz eta egiaz -bitxia da hori- osoko ogiak luzaroago irauten duen fresko.\n"Nahiz eta orokortua dagoen, esan liteke iruzur bat eta engainu bat dagoela etiketan", nabarmendu du Enrique Garciak, OCU Kontsumitzaileen eta Erabiltzaileen Elkarteko bozeramaileak. "Egungo araudiak esaten badu osoko irinaren ezaugarria dela gari hozia edukitzea, osoko ogiak eduki egin behar luke. Eta ez badauka, ez dezake izen hori hartu". Adituen esanetan, guk jaten dugun irinik gehiena ekoizten duten lantegiak irin zuria lortzeko diseinatuta daude, eta hortxe dago arazoa. "Horrek esan nahi du, prozesuaren hasieran, bereizi egiten dituztela alearen hiru zatiak, kendu egiten dutela hozia eta berriz konbinatzen dituztela; horrela lortzen da guk erabiltzen dugun gezurrezko irin zuri hori, eta han eta hemen gehien zabaldu dena ere horixe da", azaldu du Yarzak. Garai batean (eta egun ere bai leku bakan batzuetan), bi errotarriren artean zapaltzen zuten zereala, eta irinak berekin izaten zituen bere osagai eta propietate guztiak.\nNutrizioaren ikuspegitik, desberdinak.\nAlde batetik, iragartzen dutenarekin bat ez datorren produktua erosten ari dira kontsumitzaileak, eta, bestetik, argi dago nutrizio profil okerragoa duen elikagai bat jaten ari direla. Jama aldizkariak 2015ean argitaratu zuen ikerlan batean ageri denez, osoko elikagaiak (zuntz ugarikoak dira) lotuta daude hilkortasun txikiagoarekin. Eta Ameriketako Nutrizio Elkarteak egindako beste ikerketa batek (2010), berriz, baieztatu egiten du nabarmen murrizten dutela gaitz kronikoak izateko arriskua, adibidez diabetesa, ondesteko minbizia eta bihotzeko gaixotasunak.\nAsetzeko ere gaitasun handia dute, eta alderdi hori oso garrantzitsua da pisua kontrolatzeko garaian; horretaz gain, doitu egiten dute hesteetako floraren bilakaera. Zuntzak, bestalde, lagundu egiten du odolean azukre mailak doitzen, mantsotu egiten baitu glukosa odolera pasatzeko prozesua. Horregatik guztiagatik, oso gomendagarria da osoko elikagaiei leku bat egitea dieta eta bizimodu osasungarriaren barrenean. Irin finduek, aldiz, ekarpen apalagoa egiten dute nutrizioaren ikuspegitik, eta, batez ere, ez daukate osokoek izaten duten zuntz ugaritasuna, ezta proteinen eta mineralen zati aipagarri bat ere. Eta, hain zuzen, horrexek egiten du interesgarri osoko irina.\nGari ale baten erradiografia\nEndospermoa. Energia ematen du. Ehun horretan daude karbohidratoak, proteinak eta B multzoko bitaminak.\nHozia. Elikatu egiten du alea eta hainbat elementu ditu: B multzoko bitaminak, E bitamina, mineralak, fitokimikoak, herdoilaren aurkakoak eta gantz saturatugabeak.\nZahia. Babestu egiten du alea, eta zuntza ematen du, B multzoko bitaminak, eta mineralak eta fitokimikoak ere bai.\nHurrengo orrira joan: Kalitatezko osagaiak. >>\n[1. orria] Mami asko duten gezurrak\n[2. orria] Kalitatezko osagaiak.\n[3. orria] Egizu zuk zeuk ama orea\nIntsektuak: etorkizuneko proteina\nOlio hau 'mina' da... Eta etiketak ez du ohartarazten\nPISU TURISTIKOAK: BIZILAGUNAK BADATOZ ETA BADOAZ


BM: Kroketa osasungarriaren goraipamena\nKroketa osasungarriaren goraipamena\nPosible al da kaloria gutxiko kroketa osasungarriak egitea? Noski baietz. Kroketa osasungarriagoak egiteko aholku erabilgarri batzuk emango dizkizuegu. Lagungarriak izango dira, Gabonetako gehiegikerien ondoren gure burua zaintzen ari garen honetan. Erabil itzazue truku hauek, kroketak arinagoak izan daitezen!\nZakoteak, hestebeteak eta gazta onduak saihestea komeni da, eta horien ordez gazta freskoa, ortuariak (brokolia, azalorea, ziazerbak, kuia, alberjinia), arrainak edo itsaskiak (izokina, bakailaoa, hegaluzea, ganbak...) eta haragi zuriak (oilaskoa eta indioilarra) erabiltzea.\nBexamela da kroketa ororen gakoa, mokadu bakoitzean fintasun berezi hori ematen diguna. Baina, nola arindu dezakegu? Bexamel-saltsa arinagoa egiteko, esne gaingabetua edo landare-edari bat eta irin integrala, kinoa-irina edo beste zerealen baten irina erabil dezakegu.\nBa al zenekien zenbat eta krematsuago eta finagoa izan kroketa, orduan eta arinagoa izango dela? Krematsutasun handiagoa emateko eta, aldi berean, bexamela murrizteko, gazta fresko gaingabetua edo jogurt naturala bota diezaiokegu, irabiatuta.\nBetiko irina, arrautza eta ogi birrinduaren ordez, zuntz kopuru handiko arrautzeztatua egitea, mantenugai osasungarriagoak izango dituena. Ogi integral birrindua (etxean egindakoa bada hobe) edo kinoa edo olo malutak erabil ditzakegu.\nBeste aukera osasungarri bat da fruitu lehorrak irin integral pixka batekin, gari- edo olo-zahiarekin, kinoa-irinarekin edo arto-irinarekin birrintzea; izan ere, irin zuriak baino zuntz gehiago dute horiek guztiek.\nFrijituta baino hobe, labean\nKroketak zartaginean edo frijigailuan bakarrik presta daitezkeela uste zenuen? Oker zeunden. Labean prestatzea da osasungarriena, itsaspenaren aurkako edo olio pixka batez bustitako plaka batean. Hori bai, erdi eginda daudenean biratu egin behar dira, alde bietatik txigor daitezen.\nFrijituta bakarrik jan nahi dituztenentzako, zartaginean su ertainean txigortu behar dira, oliba-olio birjina estrapixka batekin, jakina. Gogora ezazu ez dela komeni gehiegi txigortzea!\nAholku horiek kontuan izanda –barrutik elikagarriak, irin findurik gabe arrautzeztatuak eta modu osasungarrian kozinatuta– benetako kroketa goxo, osasungarri eta erakargarriak lor ditzakegu.\nBadituzu osagai guztiak? Begiratu BM Supermerkatuen online dendan, osagairen bat falta baduzu ere.\nTruku batzuk, amonak zure kroketen inbidiatan gera daitezen\nKinoa- edo olo-malutek testura kurruskaria ematen diote kroketari, erraz itsasten dira arrautzara.\nOlioa bero-beroa dagoenean (170ºC-180ºC, kea dariola hasi baino lehen) bota behar dira kroketak zartaginera. Bestela, olio eta koipe gehiago xurgatuko dute.\nArrautzeztatu-geruza fina lortu behar da, estaltzeko beharrezkoa dena soilik erabilita.\nBetegarrirako haragia gantz gutxikoa izan behar da; horregatik, ez da azala erabili behar.


Mercadonaren dohaintza Murtziako Eskualdean - Mercadona\nMercadona supermerkatu fisikoen eta onlineko salmentako konpainiak bere Eredu Arduratsua sendotu du COVID-19 gaitzak eragindako egoera berezian. Ildo horretatik, aurten, orain arte, 115.000 kilo (1.900 erosketa-orga baino gehiago betetzeko beste) eman dizkie elikagai eta premiazko produktutan (plater prestatuak, zukuak, pastak eta esnekiak, adibidez) Murtziako Eskualdeko zenbait gizarte-erakunderi, familia behartsuenen artean banatzeko.\nAzken mugimenduen artean, nabarmentzekoak dira Segura eskualdeko Elikagai Bankuari egindako dohaintza —13.000 kilo esne, jogurt eta zuku, besteak beste— eta Murtziako Cáritasi egindakoa (1.400 litro esne). Aipatzekoak dira, halaber, Murtziako Jesús Abandonado eta Alcantarillako Fraterna Beata Piedad de la Cruz jantoki sozialei eta Cartagenako Hospitalidad Santa Teresa eta Cáritasen jantokiei egunero egiten dizkien elikagai-dohaintzak. Urte batzuk badaramatza Mercadonak erakunde horiekin elkarlanean.\nAna Belén Martínezek, Murtziako Eskualdeko Kanpo Harremanetarako zuzendariak, nabarmendu duenez, “Konpainiak, behar handiena duten kolektiboen ondoan egoteko konpromiso irmoan, bere Eredu Arduratsua indartu du, eta elkarlanean jardun du Segurako Elikagai Bankuarekin, eskualdeko eta tokiko erakundeekin eta Murtziako Eskualdeko jantoki sozialekin. 2019an, 180.000 kilo elikagai baino gehiago eman zizkien. "Bizi dugun egoera berezi hau oso aldakorra da, eta bizkorrak izan behar dugu gure erabaki eta planteamenduetan, helburu bakar bat izanik: egin behar den guztia egitea bizi dugun egoera bereziki konplexu honetan pertsona ahulenen beharrei erantzuteko”.\nMercadonak, gizartetik jasotzen duenaren zati bat gizartearekin partekatzeko konpromisoaren barruan, Erantzukizun Sozialeko Plan bat garatu du, zeinak hainbat jarduera-ildo jasangarriren bidez jorratzen baititu konpainiaren alderdi soziala eta etikoa, hazkunde partekatuaren aldeko jardunaren sendogarri guztiak ere. Politika horren testuinguruan, Mercadonak Espainiako eta Portugalgo 240 jantoki soziali baino gehiagori, 60 elikagai-bankuri baino gehiagori eta gizarte-ekintzako beste zenbait erakunderi ere laguntzen die, elikagaiak emanez edo elikagaiak jasotzeko antolatzen dituzten kanpainetan parte hartuz.\n2020an, orain arte, 5.835 tona elikagai banatu ditu guztira konpainiak erakunde horien artean; 5.567 Espainian, eta 268 Portugalen. Kantitate horiek handituz joan dira martxoaren 26an, COVID-19 gaitzak konpainiaren prozesuetan eragindako etenaren ondoren, konpainiak erabaki zuenetik berriro aktibatzea lagundu ohi dituen jantoki sozialei, elikagai-bankuei eta entitate sozialei premiazko produktuak emateko prozesua.\nMercadonaren produktu-entrega Segurako Elikagai Bankuari (Murtzia)


Txikipedia:Basogintza - Wikipedia, entziklopedia askea.\nBasoan moztutako zuhaitza.\nBasogintza basoetako baliabideen aprobetxamendu ekonomikoa bilatzen duen jarduera da. Basoetako zuhaitzetatik egurra, erretxina, kortxoa eta kautxua lor daitezke, beste produktu batzuez gain. Hala ere, baliabiderik garrantzitsuena zura da, papera egiteko, eraikuntzarako, altzarien industriarako edo era askotako gaiak lortzeko.\nZura eskuratzeko jarduera klimako baldintzen mende dago. Izan ere, baso tropikal hezeetan eta baso epeletan lortzen da zur gehiena, batez ere zur preziatuenen kasuan. Zuraren ekoizpena hazkunde azkarreko espezieen hedapenagatik handitu da, baina gaur egungo arazo handienetako bat kontrolik gabeko espezieek eta suteek, euri azidoak eta basoetako gaixotasunek eragindako basogabetzeak dira.\nBasogintza modernoak nekazaritzaren prozedura berberak erabiltzen ditu, makineria oso espezializatua erabiliz, haziak aukeratuz, lurrak basoberritzeko prestatuz, ongarriak erabiliz, izurriteak kontrolatuz eta ustiapen oso mekanizatua eginez.\nBasogintza modu jasangarrian ustiatzen den lekuetan, zuhaitzak moztu ondoren, basoa berritu egiten da, zuhaitz berriak landatuz. Planetako leku batzuetan, ordea, jarduera ekonomiko honen eraginez baso-eremu handiak galtzen ari dira, zuhaitz berriak landatu beharrean lurra nekazaritzarako edo abeltzaintzarako erabiltzen delako; hori ari da gertatzen, adibidez, Amazoniako leku askotan, bai eta Asiako hego-ekialdean ere.


Tecnun eta ISSAko ikasle taldeek sari bana jaso zuten - Opus Dei\nTecnun eta ISSAko ikasle taldeek sari bana jaso zuten\n300 euskal ikaslek hartu zuten parte UNIV 2005 Erromako kongresuan eta Vatikanoko Estatuko idazkariarekin izan ziren\nAzken berriak 2005 Api 6\nAsier Arruabarrena Imaz, Pedro Delgado Hidalgo, Jose Antonio Gil Alvarez eta Joan Solaz Llohisek, Mamen Zalacain, Olaia Lasaga eta Juncal Fernandez ikasleak saridunak suertatu dira.\nEl Diario Vasco, 2005-03-24\nAste Santuan UNIV 2005 Nazio arteko Kongresuan parte hartzen duten 4000 ikasle unibertsitariak Vatikanon izan ziren. Tartean, 300 bat Euskal Autonomia Erkidegokoak eta Nafarroakoak ziren. Aita Santuaren ordez Leonardi Sandri Artzapezpikuak, Estatuko Idazkaritzako ordezkoa, egin zuen sarrerako hitzaldia eta irakurri ere Joan Paulo II.ren mezua Kongresu Unibertsitarioaren XXXVIII edizioan parte hartzen dutenentzat.\nKongresuaren goiburua “Kultura proiektatu: musikaren hizkera” da, eta Aita Santuaren hitzek, arte eta kultur hizkerak berritzeko ideiak proposatu zituzten. Musikak, arte hizkera guztiek bezala, gizona Jainkoarengana hurbildu behar du eta hau dela desafio premiagarrienetakoa esan zuen Joan Paulo II.garrenak. Baina, era berean, arteak batzuetan Jainkoaren nahiaren araberako egiarekin bat ez datorren gizonaren, maitasunaren eta zoriontasunaren kontzeptu bat transmititzen du. Horregatik, garbi bereiztea garrantzitsua da. Aita Santuak artearen eta kulturaren hizkerak berritzera bultzatzen du, eta baita ausarta izatera ere, neurrigabekeriako eta zaratako jokaerak ez onartzeko.\nUnibertsitarien artean ba dira 40 Nafarroako Unibertsitatearen Gipuzkoako Kanpusean ikasten dutenak eta azken fasean beren lanak aurkeztu dituzte. Asier Arruabarrena Imaz, Pedro Delgado Hidalgo, Jose Antonio Gil Alvarez eta Joan Solaz Llohisek, denak Tecnuneko ikasleak, lehen saria lortu dute. Beren lana musika eta pintura arteko harremanen gain izan da. Mamen Zalacain, Olaia Lasaga eta Juncal Fernandez, ISSAko ikasleek, sari bat ere jaso dute.


Berokuntza elektriko osasuntsuak, berogailu osasuntsuak terapia fisikoko produktuak I + G, pertsonalizatua, ekoizpena eta logistika irtenbide ezin hobean eskaintzeko.\nKoroari buruz Enpresa kontzeptua Patente-ziurtagiria Enpresaren historia\nEraikuntza Metodoa Eta Erlazionatu\nFilm elektrikoa berotzeko eremua elementuak estaltzea debekatuta dago, gomendagarria da hankak dituzten altzariak aukeratzea beroaren erabateko askapena bermatzeko.\nMesedez, ez mugitu termostatoa kalteak ekiditeko. Mesedez, ez erabili altzariak termostatoa estaltzeko, ez jarri eguzki-argia edo aire hotza lekuetan, ez eduki bero iturriaren gorputza inguruan, tenperatura kontrolatzeko akatsik ez sortzeko. Ez aldatu termostatoaren posizioa.\nFilm elektrotermikoa ipintzen den eremuan debekatuta dago zulatzea, iltzea eta film elektrotermikoa kaltetu dezaketen beste EKT batzuk.\nTTWARM film elektrikoaren plataforma egokiaren lurreko materiala egurrezko zoru konposatua, kolarik gabeko zorua, blokeo motako zorua eta mota guztietako harrizko zoruak, zementuzko zoruak eta abar zoru geotermiko estandarrera iristen dira.\nMesedez, ez aldatu jatorrizko hormaren egitura, ateak eta leihoak, lurzoruaren dekorazioa, hala nola aldatu beharra, ziurtatu jabetza aldez aurretik jakinarazi, berogailuan dagozkion aldaketak diseinatzeko. Enpresa ez da izango berokuntza-sistema instalatu ondoren etxebizitza-apainketa-jarduerak aldatzea eta berokuntza-efektuari eragiten ez dionez.\nCopyright © 2001-2019 TTWARM.Produktu beroak - Gunearen mapa Zoru berogailu sistema elektrikoa, Etxe infragorrien berogailua, Koltxoi elektriko berotua, Zoru berotzeko filma, Berokuntza Filma, Koltxoi infragorria,


Babes ofizialeko 354 etxebizitza eraiki gura ditu Getxoko Udalak legegintzaldi honetan - Getxo - Hiruka.eus\nHiruka.eus 2017-07-03 14:42\nHainbat etxebizitza, Getxon.\nGetxoko Udalbatzak 2 milioi euro baino gehiagoko kreditu gehigarri bat onartu du, Gobernu-taldearen (EAJ eta PSE-EE) eta PPren aldeko botoakaz; GUK, EH Bildu eta Ciudadanos taldeak abstenitu egin ziren. Diru-sail horregaz Venantzio egikaritze unitatea urbanizatuko dute, babes ofizialeko 54 etxebizitza eraikitzeko. Joseba Arregi Hirigintzako zinegotziak adierazi zuenez, "jarduketa berri honekin, legegintzaldi honetarako aurreikusi diren babes ofizialeko etxebizitzen sustapen berrien eragiketei jarraipena ematen zaie. Horrela, babestutako 354 etxebizitza berri eraikiko dira, honela banatuta: Venantzio (54 horiek), Sarrikobaso (64, milioi eta erdiko inbertsioarekin), Iturribari (144), Konporte (60) eta Ormaza (32). Getxon babestutako etxebizitzarako dauden premiei erantzuteko lerroan eman diren urrats berriak dira, indarrean dagoen plangintzaren mugen errealitatetik abiatuta".\nJoseba Arregik gogorarazi duenez, babes ofizialeko etxebizitzen inguruko ekintzei beste jarduketa ildo batzuk batzen zaizkie, hala nola: alokairurako laguntzak (103); plangintzako egokitzapenak Ormaza eta Sarrikobaso unitateetan, dagoeneko izapidetzen daudenak, babes ofizialeko etxebizitzen gehikuntzari begira birdentsifikazioak egitea ekarriko dutenak (Ormazan 100 eta Sarrikobason 28); Getxon hutsik dauden etxebizitzen azterketa eta diagnostikoa (alokairu-merkatu bat abian jartzea mesedetzeko); eta Espainiako Gobernuagaz eta VISESAgaz akordioak lortzea, udal titulartasuneko lurzoruetan babes ofizialeko etxebizitzak eraikitzeko, alokairurako, besteak beste.\nEkainaren 1era arte, babes ofizialeko etxebizitzen 3.982 eskaera daude. Horietatik 2.430 Getxoko biztanleenak dira.\nEztabaidari dagokionez, PPk aldeko botoa eman zuen. Izan ere, "etxebizitzari buruz dugun planteamenduaren ildoan doa: berdegunean eraiki baino lehen, aurreko plana garatu behar da. Gainera, partida honek urteetan geldirik egon den zona baten hirigintza-garapena ekarriko du, eta udalerriko etxebizitza-eskaintza areagotuko du. Puntu honen alde gaude, baina babes ofizialeko etxebizitzak azkarrago eraikitzeko eskatzen dugu".\nGuk abstenitu egin zen, "egikaritze-unitate horretan ur-ibilgu iraunkor bat dagoelako: gaurdaino iraun duten erreka urrietako bat da, eta ez da baloratu.Horregatik, udalaren hirigintzako politika salatzen dugu, lurraldeari eta ingurumenari dagokienez. Babes ofizialeko etxebizitzak eraikitzea nahi dugu, baina ingurune fisikoarekin eta ingurumenarekin harmonian".\nEH Bildu ere abstenitu zen, jarduketa honek zalantzak sortzen dizkiolako, ez baita zehaztu zenbat etxebizitza izango diren alokairuan, zenbat salmentan... "Getxoko berdeguneak defendatzen dugu, baita etxebizitza funtsezko eskubide subjektiboa dela ere, Udalak bermatu behar duena. Uste dugu etxebizitzaren arazoak jarduketa plan integrala behar duela, partxeak bainoago".\nBeste alde batetik, erabilera publikoko espazioen okupazioa, ostalaritza eta merkataritza jarduerei lotua, erregulatzen duen ordenantzaren aldaketa hasiera batean onetsi zen osoko bilkuran. Aldaketan, Getxon jar daitezkeen hiru terraza motak aipatzen dira, baita beraiek jartzeko baldintzak eta betekizunak ere. Aldaketaren xedea herritarrek ordenantza erraz interpretatu ahal izatea da.\nEkaineko osoko bilkuran hiru mozio onetsi ziren, testigantza izaeragaz. Lehenengo biak PPk aurkeztu zituen: bata, PPko zinegotzia zen Miguel Ángel Blancoren oroimenez minutu bateko isilunea gordetzeko, ETAk bahitu eta hil zueneko 20. urteurrenean. Bestea, Udalak Bizkaiko Foru Aldundiari eska diezaion aste-akabuan eguneko zentroa irekitzeko, Jesusen Bihotzaren Udal Egoitzan, mendetasuna duten adineko pertsonen zaintzaileei atseden zerbitzua emateko helburuz.\nOnetsitako hirugarren eta azken mozioa GUKena izan zen, udalerriko hondartzetan lau edukiontziko multzoak jartzeko, horrela ontziak, papera/kartoia, beira eta bestelakoak bereizi ahal izateko (Gobernu-taldearen esanetan eginda dagoena) eta, modu berean, kaleetan lau paperontziko multzoak jartzeko, helburu berdinagaz.\nHiruka.eus 2017 eka 23 Getxo\nGetxo udalerriko etxebizitzaren "arazoa" aztertzeko eta horri konponbidea emateko eredua bilatzeko jardunaldia egingo du EH Bilduk datorren martitz...


Maximiliano II.a Bavariakoa - Wikipedia, entziklopedia askea.\nMaximiliano II.a Bavariakoa\nMaximiliano II.a Jose Bavariakoa (alemanez: Maximilian II. Joseph; Munich, 1811ko azaroaren 28a – ib., 1864ko martxoaren 10a) Bavariako erregea izan zen. Luis I.aren semea zen. 1848an iraultza mugimendu handiak izan ziren Bavarian eta urte horretan utziarazi zioten aitari erregetza. Maximiliano II.a 1848tik 1864ra arte izan zen errege. Lehen Palatinatua zapaltzeko Prusiarekin aliantza egin zuen arren ez zen beti harekin bat etorri. Prusiarrek Alemania batu eta Austria alde batera utzi nahi zuten. Maximilianok Austriarekin eta beste zenbait estatu txikirekin kontra egin zien. Austriak bere aldetik beste horrenbeste egin nahi izan zuenean, berriz, Prusiaren alde irten zuen. Beti Bavaria burujabe geratzearen alde borrokatu zen eta inguruko estatu txikiekin ere horretarako egin zituen aliantzak.\n1848ko martxoaren 20a - 1864ko martxoaren 10a\n← Luis I.a Bavariakoa - Luis II.a Bavariakoa →\nMunich, 1811ko azaroaren 28a\nMunich, 1864ko martxoaren 10a (52 urte)\nTheatine Church (en)\nLuis I.a Bavariakoa\nMarie of Prussia (en) (1842ko urriaren 12a - 1864ko martxoaren 10a)\nLuis II.a Bavariakoa\nPrincess Mathilde Caroline of Bavaria (en)\nPrincess Adelgunde of Bavaria (en)\nPrincess Hildegard of Bavaria (en)\nPrincess Alexandra of Bavaria (en)\nLuitpold, Prince Regent of Bavaria (en)\nPrince Adalbert of Bavaria (en)\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2019/2/22 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nWikimedia Commonsen badira fitxategi gehiago, gai hau dutenak: Maximiliano II.a Bavariakoa\nMultimedia: Maximilian II of Bavaria\nAzken aldaketa 28 otsaila 2019(e)an, 14:45(e)tan\nOrriaren azken aldaketa: 28 otsaila 2019, 14:45.


Elkardesign proiektuaren gida eguneratua publikatu du diseinu berrikuntza zentroak - Mondragon Goi Eskola Politeknikoko albisteak - Mondragon Unibertsitatea\nElkardesign proiektuaren gida eguneratua publikatu du diseinu berrikuntza zentroak\nMondragon Goi Eskola Politeknikoko Diseinu Berrikuntza Zentroak urteak daramatza enpresa eta erakundeekin lanean diseinuaren ikuspegi estrategikoa ikusarazteko asmoz. Kolaborazio horietako emaitzetako bat ELKARDESIGN proiektua da, Gipuzkoako Foru Aldundiko Ekonomia Sustapeneko, Landa Inguruneko eta Lurralde Orekako Departamentuak babesten duena hain zuzen ere.\nProiektu honen baitan, Gipuzkoako lau enpresek Diseinu Estrategikoa euren erakundeetan integratu dute eta esperientzia honi esker, gida berri bat argitaratu berri da lan eredu eta arrakasta kasuen azalpenekin. Proiektuan parte hartu duten enpresak Ausolan, Logikaline, Laboral Kutxa eta Galbaian dira baino askotariko enpresei zuzenduta dago, hala nola enpresa industrialak, zerbitzu-enpresak, erakunde publikoak etab.\nDiseinuaren kudeaketa errazten dituzten pausoak ondorengoak dira eta gidan sakontasunez azaltzen dira:\nDiseinu ahalmenak integratzeko lan markoa\nDiseinu Estrategikoan ahalduntzeko bost urratsetan banatutako prozesua\nDiseinu Estrategikoaren inpaktua enpresan identifikatzeko eredu bat\nGipuzkoako enpresen eskura\nGida praktiko hau Gipuzkoako enpresa guztien eskura uzten da beraien lehiakortasuna hobetzeko tresna gisa erabil dezaten. Gida oinarri hartuta sektore eta errealitate propiora egokituaz emaitza onak lor daitezkeela bermatzen dugu.\nGidaren inguruan galderak edo kontsultak egin nahi izanez gero, idatzi dbzmondragon@mondragon.edu helbidera.


By euro3334 05/10/2015 Berriak\nJaialdia 2016ko uztailaren 21etik 25era egingo da\n51. Heineken Jazzaldiak azken urteotan euskal jazz taldeen alde egindako apustua berretsi du, 2016ko uztailaren 21etik 25era egingo den jaialdian parte hartzeko hainbat bide eskainita.\nHain zuzen ere, Heineken Jazzaldiko egitarauko 10 kontzertu hautaketa prozesu baten bidez sailkatutako hamar taldek eskainiko dituzte eta beste bost 2015ean diskoa plazaratutako beste bost taldek.\nHorrez gain, jaialdiak euskal jazz musikarien beste proiektuak ere aukeratu ahal izango ditu. Iaz Josetxo Silguero izan zen zuzendarikidea, Pierre Jodlowskirekin batera, PUNKT Donostian izeneko kontzertuetako batean; Iñaki Salvador, Gonzalo Tejada eta Borja Barrueta partaide izan ziren beste proiektu interesgarri batean, Andrzej Olejniczak eta Maciej Fortuna poloniarrekin batera; Bullet Proof Lovers-ekoek Agertoki Berdean jo zuten; Sky Beats taldeak bi emanaldi eskaini zituen Kursaaleko Terrazetan; eta Euskadiko Ikasleen Jazz Orkestrako (EIJO) big bandak kontzertua eman zuen Kursaaleko Terrazetan ere.\n2015ean 35 euskal bakarlari, talde eta DJek parte hartu zuten 50. Heineken Jazzaldiaren agertokietan.\nHeineken Jazzaldiak beti egin izan die leku bere programazioan bertako taldeei, aurkezten zitzaizkion proposamenen artean aukeratuz, Hasier Oleagaren Cantus Caterva kasu, edota proiektu berriak bultzatuz: Iñaki Salvadorren Zilbor Hestea eta Te doy una canción, Gonzalo Tejadaren Ziklo 1 eta Ziklo 2, edota Bertsoa & Jazza, inprobisazioan oinarritutako bi kultur adierazpen garrantzitsuenak elkarrekin, jazzeko musika inprobisatua eta bertsolarien hitz inprobisatuak. 2012, 2013 eta 2014an, Euskal Herriko eta atzerriko musikarien arteko proiektuak sustatu zituen San Telmoko Gauak izenpean.\n51. Heineken Jazzaldiak tokiko 10 talde sartuko ditu programazioan.\nEuskal jazz taldeen artean hautaketa prozesu bat aurrera eramateko ekimena 2006an jarri zen abian lehen aldiz, arrakasta handiarekin. Iaz, 40 talde inguru aurkeztu ziren eta horietatik 15ek Donostiako zenbait klubetan jo zuten, Heineken Jazzaldiaren Batzorde Antolatzaileak programan sartuko ziren hamar taldeak hauta zitzan. Ikus-entzule asko bildu ziren eta euskal jazz taldeen maila altua agerian geratu zen.\nHautaketa prozesuan parte hartzeko, taldeek Jazzaldiaren webgunean (www.heinekenjazzaldia.eus) hautaketa prozesu honetako oinarriekin batera zehazten den materiala (musika grabatua, dokumentazioa…) bidali beharko dute Heineken Jazzaldira, azaroaren 6a baino lehenago.\nJasotzen diren proposamen guztien artean, 51. Heineken Jazzaldiaren Batzorde Antolatzaileak 15 talde hautatuko ditu, aurkeztutako musikaren kalitatea eta Jazzaldiaren programazio estilora zenbateraino egokitzen diren kontuan hartuta. Hamabost talde horiek Donostiako klub eta lokaletan joko dute oraindik izendatu gabeko datetan (bat eguneko), 2015eko abendutik 2016ko apirilera bitartean. Joaldien datak eta lekuak hedabideei jakinaraziko zaizkie interesaturik legokeen entzuleriak joateko modua izan dezan.\nEsandako emanaldien ondoren, Heineken Jazzaldiaren Batzorde Antolatzaileak, entzuleen erreakzioa kontuan harturik, azkenean programan sartuko diren hamar taldeak aukeratuko ditu.\nHautaketa prozesuan parte hartzeak ez du lehiaketa izaerarik izango: prozesuaren xede bakarra 51. Heineken Jazzaldian parte hartuko duten tokiko taldeak hautatzea izango da.\n2015ean CDa argitaratu duten tokiko jazz taldeek 51. Heineken Jazzaldian jotzeko aukera izango dute.\nAntolakuntza Batzordeak bost talde hautatuko ditu aurkezten diren diskoen kalitatearen eta horiek duten interesaren arabera, eta horiek izango dira 51. Heineken Jazzaldian parte hartuko dutenak.\n2015ean diskoa argitaratua izan eta 51. Heineken Jazzaldian parte hartu nahi duten taldeek 2015eko abenduaren 30a baino lehenago bidali behar dute diskoa jaialdiaren bulegoetara: Erregina Erregentea 8, 4. 20003 Donostia.\nDeialdi hau ez da bateraezina tokiko 10 talde aukeratzeko prozesuarekin. Prozesu horretara aurkeztu den edozein taldek du aukera deialdi honetara ere aurkezteko, baldin eta 2015ean diskoa atera duela frogatzen badu.\nShare the post "51. Heineken Jazzaldiak euskal jazzaren aldeko apustua berretsiko du"


Karpeta berria eta bere funtzio\nOrain arte, informatizazio ia jarduera kutsatuta. Orain, ia ezinezkoa da erakunde bat ordenagailu eta software gabe aurkitzeko. Teknologia honekin, edozein erakunde segurtasunez gorde ditzake bere erregistro eta ziurtagiriak. Ordenagailuak aukera berriak asko emango enpresari. Nahiz eta oso kontserbazio eta informazio-transmisioa dagokionez, baita kontabilitate erraztasuna dagokionez. karpeta berri bakoitzak informazio baliagarria eta oso garrantzitsu asko izan ditzake. ordenagailu negozioa bizitza etorrerak esker nahiko askoz aldatu. Baina zer den enpresak, gauzak nola aldatu diren jende arruntaren bizitza buruz esan.\nBaina ez zen ordenagailuak etorrerak arazo berri bat - nola erabili, beraz, beharrezko datu guztiak izan dira beti eskura, baina ez gehiegi , zure mahaigaineko? Arazo honi aurre egiteko esperientziadun garatzaileek da kontzeptu bat da software karpeta gisa sartu zen. Dela kontzeptu hori azaleratzea da PC bat erabiltzea errazagoa egiten da. Zer da karpeta bat? Karpeta - hau leku (atal txiki) informazio jakin batzuk gordetzeko da. sistema fitxategiak eta jokoak, musika eta grafikoak akabera bat: karpetak Informazio hainbat gorde ditzake. daiteke, nahiz eta informazioaren erabilera erosoagoa da ordenatzeko dugu karpetak eta leku horietan sartu. Adibidez, in "Musika" karpetak gehiago egiteko bilaketa erraza kantak egiteko genero jakin bati lotzeko. Jotzen dira datuak gordetzeko eta sistematizazio bat erosoena izan dadin.\nkarpeta New hainbat modu erabil daiteke, ostalari sistemaren borondatea arabera. hura sortzeko prozesua oso azkar eta oso erraza da. Sortu karpeta berri bat bi eratara: bertsio klasikoa konbentzionalak edo beste modu batean erabiliz - eskuzko bertsioan, edo erabiliz teklatu lasterbideak. Lehenengo aldaera egiten da saguaren eskuineko botoia kurtsorearen posizioa ezartzeko sakatuz. Horren ondoren, ireki ere testuinguru menu elementua, aukeratu "Berria" eta ondoren hautatu "karpeta". dute eragiketa horiek ondoren karpeta dute zure begiek izen lehenetsia ekin aurretik agertzen "karpeta berria". Orain nahi duzun izena sar dezakezu box neoplasms da.\nBigarren aukera aurrekoa baino askoz azkarragoa da, eta, batez ere, erabili erabiltzaile aurreratuak bakarrik eginda. teklatu lasterbideak erabiliz karpeta bat sortzeko, honako konbinazio sakatu behar duzu - Ctrl Shift N, orduan puntua non kurtsorea gelditu zen, lehenetsia izenarekin karpeta "karpeta berria 2" izango da. Eta beraz, lehenetsi izenaren sorkuntza berria bakoitzarekin honako kontu-kopurua izango ditu.\nkarpeta berri bakoitzean egingo kokalekua agertzen non nahi duzun, behin bakarrik egin klik saguaren ezkerreko botoia nora sortu nahi dituzun lekuen ere sortu aurretik behar da. karpeta sortu ondoren, ziurtatu ere izena aldatu nahi den izenean. Izen beti nahi den informazioa azkar aurkitu ahal izango dituzu.\nWindows XP, 2008 Server, Windows 7 eguneratzearen ordu-zonalde: zergatik ezinbestekoa da eta nola funtzionatzen duen?\nNon dago Windows sisteman ostalariak\nEz da lan Center Update Windows 7: Zer egin?\nZergatik ez soinu ordenagailuan\nEgokia Kendu Windows programak\nNola egiten du Windows 7 autorun da? Nola itzali?\nJam "Amber" sagarrak: errezetak\nNola gonbidatuak harritzea oturuntza mahaian? Jatorrizko mahaia jai\nLogistek espezialisten eta kontsumitzaileen iritziak\nSchiedel - tximiniaren: ezaugarriak, muntaia, berrikuspen\n"PSB": fidagarritasuna puntuazioa\nAtea hurbilago dorma: kalitatea eta erosotasuna\nHideki Tojo: biografia eta argazkia\nSaturno atzerakoi Capricorn in\nNorberak Business - Zerbitzuak: Lege Zerbitzuak\nTraktorea to eskubideak: nola lortu, non ikasi? traktore-gidari ziurtagiria


ULMA Architectural Solutionsek KOMO ziurtagiria lortu du bere Drainatze Kanaletarako — Begira - Ulma aktualitatea\nULMA Architectural Solutionsek KOMO ziurtagiria lortu du bere Drainatze Kanaletarako\nULMA Architectural Solutions, hormigoi polimeroan soluzio arkitektonikoen gama zabala garatzen duen enpresak, KOMO ziurtagiri entzutetsua lortu du bere drainatze kanaletarako.\nZiurtagiri hau lortzeko beharra sortu zen enpresak bere drainatze soluzioak Herbehereetako merkatuan sartzea pentsatu zuenean. KOMO ezinbesteko ziurtagiria da herrialde horretako proiektu publiko eta pribatuetan eskaintzak egiteko. Bere jatorrian (UNE-1433 Araua baino lehen), eraikuntzarako erabilitako produktuen kalitatea bermatzeko modua zen.\nZiurtagiria lortu eta ondoren harekin jarraitzeko egin beharreko azterketa osoa eta zorrotza denez, beste herrialde batzuetan ere aitortua da, hala nola Alemanian. Aipatzekoa da urtero 6 auditoria gainditu behar direla KOMO ziurtagiriarekin jarraitzeko, eta beste kalitate ziurtagiri batzuen kasuan, berriz, ISO 9001 adibidez, urtean auditoria bat egitea da beharrezkoa.\nKalitatearekiko konpromisoa gure balio garrantzitsuenetakoa da. Proaktiboki bultzatzen ditugu kalitatea eta berrikuntza etorkizuneko berme bakar bezala, gure pertsonen konpromisoari eusten dioten faktore estrategikoak izanik.\nULMA drainatze kanaletarako KOMO Ziurtagiriak produktuaren etengabeko kontrola ziurtatzen du, bere kalitatea epe luzera bermatuz. Aurrera eramandako hobekuntza eta egokitzapen prozedurek ULMA Architectural Solutionseko bazkide eta langileen inplikazioa erakusten dute bere enpresa jardueraren garapenean etengabeko hobekuntzari begira.


Birikako minbizia | Onkologikoa\nGaur egun, birikako minbizia dutenek bizirik jarraitzeko itxaropen handiagoa dute orain duela urte gutxi batzuetara arte zutenarekin alderatuta.\nHalere, pentsatzen dugu diziplina askoko ikuspegia eta zerbitzu guztien inplikazioa dira, unean-unean, tratamendurik hoberena eskaini dezakeen bermea.\nBirikako minbizia, funtsean, bi azpimultzotan bereizten da: Birikako Kartzinoma Mikrozitikoa (CMP) (%15) eta Birikako Kartzinoma Ez-mikrozitikoa (CNMP) (%85) CMParen ezaugarria da erasokorra dela eta kimioterapiarieta erradioterapiari bikain erantzuten diela. Halere, erantzunak ez dira iraunkorrak. CNMPA, berriz, bi azpimultzotan bereizi daiteke, hauetan: Kartzinoma Epidermoidea (CEP) eta Kartzinoma Ez-epidermoidea (CNEP). Azpimultzo biak aztertu egin behar dira mutazioa(EGFR) eta translokazioak (ALK eta ROS-1) egiteko eta, azkenean, PD-L1eko mailak. Mutazioen emaitzen arabera, tratamendua eta pronostikoa nabarmen aldatuko dira.\nTumore txikiak eta mediastinoan eragin handia ez dutenak baloratu egin behar dira sendatzeko tratamendurik ezin hobea egiteko, hau da, kirurgia egiteko. Interbentzio hori lobektomia bat izan daiteke (birikako lobulua erauztea) edo pneumonektomia bat egitea (birika osoa erauztea); halere, beti mediastinoko gongoilen azterketa esanguratsu bat ere egin beharko da.\nIrradiazio ionizatzaileen bitartezko tratamendua funtsezko arma da biriketako tumoreetarako. Tratamendu horren helburua sendatzea izan daiteke, tumore hasiberriak badira eta Anestesia Zerbitzuaren gomendioari jarraituta kirurgia egin ezin bazaie eta SBRTren moduko teknika bereziak erabiltzen badira. Kimioterapiarekin batera eta kimioterapiari elkartuta ere erabili daiteke, mediastinoko gongoilei eragiten dieten tumoreetan. Eta, azkenik, sintomak arintzeko ere erabili daiteke.\nKimioterapia funtsezko arma da birikako minbiziaren tratamenduan, eta pazienteen bi herenengan baino gehiagorengan erabili behar izango da. Kirurgiaren ondoren modu osagarrian administratu daiteke, erradioterapiarekin batera edo hari elkartuta, eta aringarri moduan, sintomak hobetzeko eta bizirik jarraitzeko posibilitatea handitzeko.\nAhoz administratzen diren botikak dira, eta barruko mekanismo zelular oso konplexuetan eragiten dute. Oso aktiboak dira eta ondorio sekundario gutxi dute, kimioterapiaren aldean, baina mutazio oso selektiboak dituzten tumoreetan baino ez dira aktiboak (EGFR, ALK, ROS-1).\nTumore zelulek zelula immunokonpetenteak lozorroan utzi ditzakete (T Linfozitoak), PD-L1 moduko molekula espezifikoak isuriz. Une honetan, badira botika batzuk efektu hori leheneratzeko gai direnak, ekintza hori blokeatzen duten antigorputz monoklonalen bitartez. Frogatu dute kimioterapia baino eraginkorragoak direla tumore zeluletako PD-L1en mailak altuak direnean (>%50); beraz, jada badago botika mota horretarako gomendio bat lehen lerroan eta, seguruenik, aurki, %50 baino gutxiagokoetan ere administratuko dira kimioterapiarekin batera.


Ekaitza da eta nola sortzen da | Sareko Meteorologia\nEkaitzak maite ditut. Zerua Cumulonimbus hodeiez estalita dagoenean, ezin dut zoragarria sentitu, Eguzkia maite dutenek izar erregea eramatean sentitzen dutena ia egun askotan lehen aldiz ateratzen den bezainbeste.\nHaiek ere gustuko badituzu, ziur aski interesatuko zaizu hurrengoan kontatuko dizudan guztia irakurtzeko. Jakin zer den ekaitza, nola sortzen den eta askoz gehiago.\n1 Zer da ekaitza?\n3 Ekaitz motak\n3.2 Harea edo hautsa\n3.3 Elurrarena edo kazkabarrarena\n3.4 Objektuak eta izaki bizidunak\n3.5 Ur mahukak\nZer da ekaitza?\nEkaitza da tenperatura desberdinetan dauden bi aire masa edo gehiago egotea ezaugarri duen fenomenoa. Kontraste termiko horrek atmosfera ezegonkorra bihurtzen du, euria, haizeak, tximistak, trumoiak, tximistak eta batzuetan kazkabarra ere eragiten ditu.\nZientzialariek ekaitza trumoiak entzuteko gai den hodei gisa definitzen duten arren, Badira beste fenomeno batzuk ere horrela deitzen direnak, hau da, lurrazalean euriarekin, izotzarekin, kazkabarrarekin, elektrizitatearekin, elurrarekin edo haize bortitzekin lotzen direnak dira. partikulak esekiduran, objektuak edota izaki bizidunak garraia ditzakeena.\nBere ezaugarriei buruz hitz egiten badugu, zalantzarik gabe bertikalki garatzen diren hodeiak ekoizten duten. Hauek altuera ikusgarria lor dezakete: 9 eta 17km artean. Hortxe kokatzen da tropopausa, hau da, troposferaren eta estratosferaren arteko trantsizio gunea.\nEkaitzaren jarduera-zikloak hasierako eraketa-fasea, heldutasun-tarteko fasea eta ordu bat edo bi inguru irauten duen azken fase bat izaten ditu. Baina orokorrean aldi berean gertatzen diren hainbat zelula konbektibo daude, beraz, fenomenoak egunera arte iraun dezake.\nBatzuetan ekaitza superzelula egoerara bilaka daiteke, biraka ari den ekaitz izugarria da. Goranzko eta beheranzko korronte eta prezipitazio ugariko sorta sortzeko gai da. Ekaitz perfektua bezalakoa da. Hainbat aireko zurrunbiloak edukita, hau da, haizea zentro baten inguruan biraka, ur isuriak eta tornadoak sor ditzake.\nBeraz, ekaitza sor daiteke presio baxuko sistemak presio altuko batetik gertu egon behar du. Lehenengoak tenperatura baxua izango du, eta bestea epela. Kontraste termiko hau eta aire masa hezeen beste propietate batzuk goranzko eta beheranzko mugimenduen garapena sortzen dute hainbeste gustatu ahal zaizkigun edo kontrako gustuko ez ditugun efektuak sortuz, hala nola euri gogorrak edo haizeak, deskarga elektrikoak ahaztu gabe. Deskarga hori airearen matxura-tentsioa lortzen denean agertzen da eta orduan tximista sortzen da. Hortik abiatuta, baldintzak egokiak badira, tximistak eta trumoiak sor daitezke.\nDenak modu berean gutxi-asko osatuta dauden arren, haien ezaugarrien arabera hainbat mota bereiz ditzakegu. Garrantzitsuenak hauek dira:\nHori gertatzen den fenomenoa da tximista eta trumoiak egotea du ezaugarri, hau da, lehenengoak igorritako soinuak. Cumulonimbus hodeien jatorria dute, eta haize bortitzak izaten dituzte, eta batzuetan euri, elur edo kazkabarra ere bai.\nHarea edo hautsa\nMunduko eskualde idor eta erdi idorretan gertatzen den fenomenoa da. Haizeak partikula masa handia desplazatzen du 40km / h baino gehiagoko abiaduran, oso urruneko kontinenteetan amaitzeko gai izatea.\nElurrarena edo kazkabarrarena\nUra elur edo txingorraren moduan erortzen den ekaitza da. Bere intentsitatearen arabera, elurte ahul edo larriez hitz egin dezakegu. Haize eta kazkabar boladekin batera, elurteak deitzen dira.\nNeguan oso maiz gertatzen den fenomenoa da altuera handiko guneetan, izozteak ohikoak baitira eskualde horietan.\nObjektuak eta izaki bizidunak\nHaizeak arrainak edo objektuak jotzen dituenean gertatzen da, adibidez, eta lurrera erortzen amaitzen dute. Ekaitz deigarriena da, eta seguruenik ikusi nahiko genukeen gutxienetako bat da.\nBizkor biratzen duten eta lurrazalera, itsasora edo laku batera jaisten diren hodei masak dira. Bi mota daude: tornadikoak, gerora ur-ingurunera igaro ziren uretan edo lurrean sortutako tornadak edo tornadikoak ez direnak. Lehenaren existentzia mesozikloi baten menpe dago, hau da, 2-10 kilometroko diametroa duen aire zurrunbilo bat da, ekaitz konbektibo baten barruan sortzen dena eta gehieneko 510 km / h-ko haizeekin kalte handiak sor ditzakeena; azken horien kasuan, kumulus handien oinarrian sortzen dira eta ez dira hain bortitzak (haize bolada maximoak 116km / h dira).\nAbiadura handian biratzen duen aire masa dira. Beheko muturra Lurraren gainazalarekin harremanetan dago eta goiko muturra cumulonimbus hodei batekin.. Biraketa-abiaduraren eta eragiten duen kaltearen arabera, haize bolada maximoak 60-117Km (F0) edo 512 / 612km / h (F6) artekoak izan daitezke.\nBa al zenekien zer ziren ekaitzak eta nola sortu ziren?\nArtikuluaren bide osoa: Sareko Meteorologia » Fenomeno meteorologikoak » Zer da ekaitza eta nola sortzen da\nEspainiak oraindik ez du klima aldaketaren aurrean\nBanbu lemurra klima aldaketagatik gosetuta dago


NanoKOMIKen bigarren edizioa abian da. Noticias de Gipuzkoa\nbi kategoria izango ditu: 14-18 urtekoa eta 18 urtetik gorakoa\nNanoKOMIKen bigarren edizioa abian da\nDesafioa, "nanoboteredun" superheroi bati buruzko istorio grafikoa sortzean datza\nEP - 2017(e)ko apirilaren 1a, larunbata - 11:55etan eguneratua\nNanoGUNE eta Donostia International Physics Center (DIPC) nanozientzian eta materialen zientzian espezializatutako ikerketa zentroek nanoKOMIK 2017 proiektua abiarazi dute nanofikziozko komiki parte hartzaile bat sortzeko asmoz. Nanozientzian eta nanoteknologian egiten diren aurrerapenek eskaintzen dituzten aukerak gizartean hedatzea eta gazteen sormena piztea du helburu proiektuak.\nDONOSTIA. Horretarako, 2017ko nanoKOMIK erronka jarri da martxan. Desafioa, "nanoboteredun" superheroi bati buruzko istorio grafikoa sortzean datza, alegia, nanozientziari eta nanoteknologiari esker gaitasun bereziak bereganatzen dituen pertsonaia bati buruzko komikia, ekimenaren antolatzaileek jakinarazi dutenez.\nAurtengo edizioan erronkak bi adin kategoria izango ditu: 14-18 urtekoa eta 18 urtetik gorakoa. Erronkan aurkezten diren istorioek nanoboterearen oinarri zientifikoak izan beharko ditu abiapuntu bezala, eta haren erabilgarritasuna islatu. Horretarako, www.nanokomik.com webgunean informazio ugari eta bideo sorta bat izango dute eskuragarri parte hartzaileek: alde batetik, materiak nanoeskalan dituen propietate harrigarriak zientzialariek beraiek azalduta, eta, bestetik, marrazkilari batek komikiak egiteko gakoak erakutsiko dizkie pausoz pauso. Lanak webgunean bertan aurkeztuko dira ekainaren 11ra arte.\nBigarren fasean, helduen kategoriako irabazleak nanofikziozko komiki parte hartzailea egiteko aukera izango du, gazteek erronkan sortutako istorio originaletan eta ideia berritzaileetan oinarrituz. Berriztapen honekin proiektuaren izaera parte hartzailea nabarmendu nahi da, komikilari berrien lana ezagutzera ematearekin batera.\nBestalde, datozen hilabeteetan, hainbat zientzia eta komiki tailer antolatuko dira Euskal Herrian, Bartzelonan eta Madrilen. Bi motatako tailerrak izango dira: 14-18 urteko gazteentzat (Euskal Herrian, eskoletan bertan egingo dira, maiatzaren hasieran), eta DBH eta Batxilergoko zientzia eta arte irakasleentzat, apirilaren 4an Donostian, proiektuak ikasgeletara heltzeko aukera izan dezan.\nZientzialari eta marrazkilari batek bideratuko dituen tailerretan alderdi zientifikoa eta artistikoa uztartuko dira. Tailerrak eskoletan egingo dira eta irakasleen tailerrean parte hartzeko www.nanokomik.com webgunean izena ematea beharrezkoa da.\nHalaber, Euskal Herriko Unibertsitateko (EHU) Arte Ederretako Fakultatean "Nanozientzia komikirako inspirazio iturri gisa" izeneko mintegia antolatu da artista gazteei ere gonbidapena luzatzeko asmoz. Zientzia eta Teknologiaren Espainiako Fundazioa (FECYT) Ekonomia, Industria eta Lehiakortasun Ministerioaren proiektuaren laguntzailea da.


kritiken hemeroteka » Bitan esan beharra\nBitan esan beharra Luistxo Fernandez / Ingelesen hilerria, 2013-04-20\nEspainiako Literatur Kritikarien Elkartearen poesia alorreko saria irabazi berri du Rikardo Arregi Diaz de Herediak Bitan esan beharra poema liburuarekin (Alberdania). Irakurri dut eta gustatu zait. Zisne beharrean, beltxarga erabiltzea tokatzen zitzaion arren. Asko gustatu zait Rikardo Arregi Diaz de Herediaren poesia liburua, Bitan esan beharra.\nHiztegirik begiratu behar barik irakurri daitekeen poesia da Arregirena, eta lehenbizikoan ulertzen dena. Hiru parte ditu liburuak, poema “paisajistiko” batzuk hasteko (definizio baldarra nirea da, barkatu), gero maitasunari buruzko sorta bat, eta amaieran, heriotza gaitzat dutenak. Azkenengo atala ez zait gehiegi gustatu, besteak gehiago.\nUne batean dio Arregik “poeta erromantikoa banintz…”. Oker dagoela uste dut, poeta erromantiko bat dela, berba hori normalean ulertzen dugun modurik arruntenean, beste interpretaziorik gabe, poema hauek ere zuzen-zuzenean ulertu daitezkeen modu berean. Igual pentsatuko du poetak beren poesiaren fisikotasun homosexualak erromantizismoa apurtzen duela? Niri ere zait iruditzen. Ironia handiko erromantizismoa, umore puntu batekin dotoretua, oso lurtarra gainera. Adibidez: “All Blacks taldekoen praka motz beltzak / soilik izan daitezke egokiak / zure hankak estali / eta ez estaltzeko / beste guztia iraina da, moda, / izterrak zikinduko lituzkeen / mozorro zantar ohore gabea”.\nIroniarekin bere buruari ere sarri egiten dizkio burla txikiak poetak. Zisneak aipatzen dituen poema baten amaiera bertso solte eta aparteko bat da: (Zisne ala beltxarga, nola esan).\nUste dut ortografia badela idazkeraren osagarri estetiko bat, eta horregatik, nik ere beltxarga nahiago, frantses hark bezala, ortografia hobea duelako.


Dibulgazioa, pantailara - Gipuzkoako Hitza\nBidasoko Nazioarteko XXI. Zinemaldi Arkeologikoa astelehenean hasiko da, Irungo Amaia KZn. Larunbatera arte, hemeretzi film ariko dira lehian sail ofizialean.\n2021, azaroak 12 Albisteak, gipuzkoa, Gizartea, Kultura 66\nSiriako gerra gatazkaren eraginez arkeologo talde batek Alepoko museo nazionala defendatzeko egindako saiakera; Marokon aurkitutako garezur baten harira, Homo sapiensaren jatorri berrien azterketa; Italian, Baia hiriko munduko urpeko aztarnategi arkeologikorik handiena… Astelehenean hasiko da Bidasoko Nazioarteko XXI. Zinemaldi Arkeologikoa, Irungo Oiasso museoaren ekimenez eta Irungo Udalaren laguntzarekin, eta 29 proiekziorekin gozatu ahal izango da larunbatera arte. Hiru gune izango ditu aurtengo jaialdiak: Irungo Amaia kultur zentroa, Donostiako Aquariuma eta Hernaniko Orona fundazioaren egoitza. Filmak ikusteko ez da sarrerarik ordaindu beharko, eta sarean ere jarraitu ahal izango da jaialdia, Ficab.org webgunean.\nAizpea Goenaga da Bidasoko Nazioarteko Zinemaldi Arkeologikoko zuzendaria, eta hark onartu du COVID-19aren eraginez “arraroa” izan zela iazko ekitaldia, nahiz eta jaialdia egin ahal izan zuten azkenerako. “Urtarrilean, aurtengoa prestatzen hasi ginenean, geure artean aipatu genuen prest egon behar genuela edozertarako, pentsatzekoa zelako pandemia urtean ez zutela filmik grabatuko. ‘Ea hogei film iristen zaizkigun denera’, pentsatu nuen neurekiko”, aitortu du. “Kezka hori geneukan”.\nBaina, ezustean, lan asko jaso dituzte aurten ere: 66 guztira. “Sormen handiko proiektuak jaso ditugu, eta horrek erakutsi digu bere bidean jarraitu dutela kulturak eta dibulgazio lanak”. Goenagak onartu du “oso zaila” izan zaiela hainbat film lehiaketatik kanpo uztea. “Baina aurten film luzeak dauzkagu laburrak baino gehiago, eta ezinezkoa izan da proiektu gehiagori tokia egitea. Azken finean, denborak mugatzen du gure eskaintza”. 5 minutukoak dira filmik laburrenak —Partículas celtiberas (Partikula zeltiberiarrak) eta Le pitture dell’anfiteatro di Pompei – I gladiatori (Ponpeiako anfiteatroko pinturak – Gladiadoreak), eta 88 minutukoa luzeena —Narbonne, la seconde Rome (Narbona, bigarren Erroma)—. Sail ofizialean ez dago euskarazko lanik. Hezkuntza saileko film guztiak jatorrizko bertsioan emango dituzte, euskarazko azpitituluekin —azaroaren 19koak izan ezik; gaztelaniazko azpitituluekin eskainiko dituzte egun horretako filmak—. Sail ofizialeko film guztiak, berriz, jatorrizko bertsioan proiektatuko dituzte, gaztelaniazko azpitituluekin.\nAurtengoa 21. urtea izango du jada Bidasoko Nazioarteko Zinemaldi Arkeologikoak. “Eta beste jauzi bat eman nahiko genuke, hori da gure erronka”, aitortu du Goenagak. “Jendeak oraindik ez du ezagutzen zinema arkeologikoaren mundu hau, eta plazer handia da film horiek pantaila handian ikustea”. Jaialdiaren zuzendariak zehaztu du “askotariko gaiak” landuko dituztela aurten ere. “Film arkeologikoak dira guztiak, baina ikerketa lanen azken aurrerapenak ere ikusi ahal izango dira. Film hunkigarriak daude tartean, politak, gogorrak… Asko ikas daiteke film dokumental hauek ikusiz, eta aurreiritzi asko eroriko zaizkigu, gainera, bide horretan”.\nSail ofiziala, bi zatitan\nHemeretzi film lehiatuko dira sail ofizialean, eta Historia tantak azpisail bat ere izango du, arratsaldeetan; historiaurreari buruzko bederatzi lan eskainiko dituzte bertan, eta Xabier Peñalver Praileaitzeko indusketen zuzendariak aurkeztuko ditu arratsaldeko saio horiek. “Plazer bat da horrelako pertsona bat gurean izatea”, onartu du Goenagak. Sail ofizialaz gain, beste hamar film ere eskainiko dituzte Hezkuntza sailean. “Sail horretan ahalegin handia egiten dugu ikastetxeei euskarazko azpitituluak dauzkaten filmak eskaintzeko”. Maria Intxaustegi urpeko arkeologoa ariko da sustatzaile gisa lanean.\nJaialdiaren zuzendariak ziurtatu du “oso publiko fidela” dela eurena. “Behin etortzen denak errepikatu egiten du normalean. Hori da jaialdi honen bereizgarri ederretako bat”. Goenagak Hezkuntza saila goratu du, bereziki. “Oso polita da gazte horiekin solasaldiak izatea; asko gustatzen zait. Normalean asko kostatzen zaie hitz egitea, baina iraganeko film hauek zerbait sorrarazten diete barruan, eta eroso sentitzen dira. Oso galdera zuzenak eta interesgarriak egiten dituzte beti”.\nAzken batean, “dibulgazio lana” da Bidasoko Nazioarteko Zinemaldi Arkeologikoaren helburu argietako bat. “Normalean, ondo pasatzera joaten gara zinemara, eta ondo pasatuko dugu film hauek ikusiz ere. Baina ondo pasatzea baino zerbait gehiago ere bada gure helburua: gozatuz ikastea. Oso onuragarria da uztarketa hori”. Indusketetako piezak erakustera mugatu gabe, “nolabaiteko lupa bat” da jaialdia. “Adituen eskutik, tokian tokiko ekintza bakoitza ondo ikusten eta ulertzen laguntzen digu film bakoitzak. Arkeologo izateko pasioa sentitzen da film horietako asko ikusita”, esan du.\nIrungo Amaia kultur zentroa izango da jaialdiaren gune nagusia, bertako auditoriumean eta hitzaldi aretoan eskainiko dituztelako filmetako asko. “Baina asteazkenean bi film eder ikusteko aukera izango da Donostiako Aquariumean ere”, gogoratu du Goenagak. Antonio Perez Moleroren La flota de Indias (Indietako flota) izango da lehenengoa, eta, ONCE Espainiako Itsuen Elkartearekin elkarlanean, Audesc sistemaren bidez ere ikusi ahal izango da film hori. “Iaz ekin genion bide horri”, zehaztu du Goenagak. Jarraian, Narbo Martius, la fille de Rome (Narbo Martius, Erromaren alaba) izango da bigarren proiekzioa.\nAstelehenean, Olatz Beobidek egingo ditu aurkezpen lanak hasierako ekitaldian, eta antzinako musikaren emanaldia eskainiko dute Naroa Zuazua eta Ane Encabo irundarrek. 19:00etan hasiko da ekitaldi hori, Irungo Amaia kultur zentroko auditoriumean. Ondoren ikusi ahal izango da jada sail ofizialeko lehen filma, 19:30ean: The oath of Cyriac (Ciriac-en zina).\nLau sari banatuko dituzte\nAzaroaren 20an, berriz, 18:30ean hasiko da amaierako ekitaldia, Amaia kultur zentroko auditoriumean bertan. Sari banaketa egingo dute lehenengo: 2.000 euro jasoko ditu sail ofizialeko film irabazleak, 1.000 euro publikoaren film gustukoenak, eta 750 euro Hezkuntza saileko film irabazleak. Arkeologia filmik onenari, berriz, Arkeolan saria emango diote —ez du izango diru saririk—.\nTokiko ekitaldi soila izan gabe, “elkarlana” da Bidasoko Nazioarteko Zinemaldi Arkeologikoaren oinarrietako bat. “Eta, horregatik, gure jaialdia amaitzen denean, egunotan ikusi ahal izango diren lau film sarituekin gozatu ahal izango dute Bizkaiko Arkeologia Museoan, Bilbon. Guk, berriz, haien erakusketa bat ekarriko dugu gurera”, azaldu du jaialdiaren zuzendariak.


Euskal BPGdk behera egin du 2018tik - Ekonomiaren KZ\nEuskal BPGdk behera egin du 2018tik\nEuskal AEko ekonomiak bere inguruko ekonomiekin (Espainiakoarekin eta Europakoarekin batez ere) dauzkan harreman estuen ondorioz, bere portaerak eta bilakaerak haiekin harreman estua daukate. 2020an COVID-19aren pandemiaren ondorioak adierazle ekonomiko gehienetan nabarmendu dira. Ondorio horiek antzekoak izan dira EBko herrialde guztietan eta EAEn.\nEAEko biztanleko BPGd 112koa izan zen, 2020an, Erosteko Ahalmenaren Parekotasunaren (EAP) arabera neurtuta; horrek esan nahi du EB-27ko herrialdeetatik bederatzik baino ez zutela gainditzen. Kontuan izan behar da 100eko balioa erabiltzen dela erreferentzia gisa EB-27ko herrialde guztietarako. Espainiak 86ko balioa markatu zuen rankingean.\nEAEko biztanleko BPGd-k bilakaera positiboa izan zuen 2013-2017 aldian, baina behera egin du 2018an eta 2019an; eta nabarmen 2020an -Covid-19aren pandemian-. Hala, 2013an 117ko balioa harrapatu zuen, 2014an eta 2015ean 118koa, 2016an eta 2017an 119koa, baina 2018an eta 2019an 118koa berriro; eta 112ra jaitsi da 2020an.\nBarne produktu gordina\nEAEko administrazioen zor publikoa, Barne Produktu Gordinaren (BPGd-ren %) ehuneko gisa neurtuta, % 16koa izan zen 2019an, aurreko urtean baino 1,5 puntu txikiagoa (% 17,5). Zor publikoa Barne Produktu Gordinaren % 77,5koa zen EB-27an, eta Espainian, berriz, % 95,5ra iritsi zen 2019ko urte horretan.\nDefizit publikoa honela ulertzen da: Barne Produktu Gordinaren portzentajean (BPGd-ren %) neurtutako finantzaketa publikoaren gaitasuna/premia.\nEuskal Autonomia Erkidegoko administrazio publikoen defizita, 2019an, BPGd-ren % 0,8 izan zen, 0,4 puntu handiagoa aurreko urtean baino (% 0,4).\nEuropar Batasuneko 27 herrialdeek osatutako multzoan, BPGd-ren defizita ehuneko 0,1 puntu igo zen, 2018an % 0,4 izatetik 2019an % 0,5 izatera. Espainiari dagokionez, defizita 0,4 puntu portzentual igo zen, hau da, 2018an BPGd-ren % 2,5 izatetik 2019an % 2,9 izatera.\nKapitalaren eraketa gordina\nKapital Finkoaren Eraketa Gordina (KFEG), Barne Produktu Gordinaren portzentajean neurtuta (BPGd-ren %).\nKapitalaren eraketa gordina (inbertsioa) BPGd-ren % 24,2ra iritsi zen EAEn 2020an. Bestalde, EB-27an, BPGd-ren % 21,9raino iritsi zen urte horretan, eta Espainian, berriz, bien bitartean, % 20,3ko zifra harrapatu zuen.\nBarneko I+Gko gastua (Ikerketa eta Garapen Teknologikoa) Barne Produktu Gordinaren ehuneko gisa neurtuta (BPGd-ren %).\nBPGd erreferentzia gisa hartuta, EAEko I+Gko gastua % 2,08ra iritsi zen 2020an, 2019an markatutako % 1,86 baino ehuneko 0,22 puntu gehiago. Europar Batasunarekin (EB-27) alderatutako azkeneko datuak 2019koak dira: EB-27an, aipatutako urte horretan, BPGd-ren % 2,23n kokatu zen; Espainian, ordea, % 1,25an geratu zen datua.\n← Arabako enpresa ugari, egoera kritikoan\nBigarren eskuko ibilgailuen salmentak % 5,7 murriztu dira otsailean →\nEraikuntzaren kostuak % 1,6 igo dira martxoan Euskadin\n2022-04-27 Andoni Beitia\nInflazioak % 20 igo du Estatuko zerga-bilketa\n2022-05-03 Andoni Beitia\nEAEko ondasunen esportazioak %14,4 jaitsi dira ekainean\n2021-03-26 2021-03-26 Libe García Kandina


Unamuno eta euzkera\nUgalde'tar Martin idazleak goian jarritako izenburua daraman liburu txiki baiñan mamitsua argitaratu du Buenos Aires'ko Ekin etxean.\nBenetan liburu eder, sakon eta ajola aundikoa euskaldunentzat.\nEz da liburutzar lodi oritakoa bai ordea, argi, giartsu ta zeatza ta gañera idaztiño polita errez irakurri ta sakelean eraman ditekena.\nBeratzaz jardutea oso pozgarri zaigu Ugalde'k garbi azaltzen eta ezebatzen ditualako Unamuno'k aspaldidanik euskeraren kaltean esandako itzbideak.\nUnamuno'k toki askotan esan ala idatzitako guztia ez da gezurra, noski.\nBaiñan, geienetan, egiak erdizka baizik ez zituan agertarazi.\nOrregatik baezpadako esames aiei begiratu ta aurrez-aurre so egiñik, Martin Ugalde'k erantzupen burutsu, egoki ta zuzena ematen die problema ta auzia ondo zuriturik; eta egia dan bezela bere lekuan utzirik.\nBere lana Ugalde'k amabi ataletan banatu du, Unamuno'k euskerari erantsi dizkion amabi akatzai koskak leunduaz.\nGriñarik gabe eta otz-otzean irakurritakoan arrazoia Ugalde'ren alde gelditzen da.\nEta au Ugalde'tar Martin idazle andoaindarrentzat meritu aundiko eginkizuna duzute.\nUnamuno jakintsu garaiak nola eta zertan uts egin zun erakustea.\nLenago aipa dugu egiak erdizka baizik ez zituala esan; eta ori gezur utsa esatea baiño okerragoa da sarritan.Unamuno'k bere aunditasun gallenean griñak ta errak antzekoak zituen.\nEta ortan irrista egin eta erortzen da Ugalde'k argi ta garbi ta beti zentzuz erakusten digunez.\nArrazoiz eta argumentuz ondo josia dator Ugalde'ren liburua ta aipamen eta iritziak erruz dakarzki beren usteak sendotu ta indartuaz.\nAzkenengo, korapillo guztiak askatuta, euskeraren problema dan bezela gelditzen da, eragozpen eta guzti, baiñan ez Unamuno'k itxumenez erabakitzat utzi zuan antzekoa.\nLiburua Aita Larramendi aundiari eskeiñia dator.\nEta ez da batere dudarik Aita Manuel'eri andoaindar gazte onen lana oso gogoko izango zitzaiola... bizi balitz...\nGuk beintzat poz aundia artu dugu liburua irakurritakoan.\nErabat ase bete gaitu eta beste irakurleai berdin gertako zaiela uste dugu.\nOrtaz gañera bada beste ziorik gure poz-atsegiña emen azaltzeko; alegia, euskal barrutian, bai euskeraz baita erderaz, idazle berri ta goitar bat dugula jakitea.\nMartin Ugalde Caracas aldean gallen zebillela entzuna genuen; erdel literaturan sariak irabaziak zituala ere bai.\nOrain Ama gaxo dago, Sorgiñaren urrea euskeraz, eta Unamuno y el Vascuence irakurriaz, ozen esan dezakegu Amerika'n sortu zaigula, oso gora ta urruti joan dan euskal idazle euskaldun aberats, baiñan adimenez, buruz, jakitez eta erri-maitasunez urri zetozen aietakoa.\nEz! Diáspora, Euskal-Erriarentzat kaltegarri izan bada, Jainkoari esker zitu onik ere ematen asia dugu, naiz México, Arjentina, Venezuela, Guatemalan eta abar...\nUnamuno y el Vascuence liburutik azken ondore bat atera dezakegu lan au amaitzeko: zailtasun guztien gaiñetik, eragozpen guztien gaiñetik, eta ezin uka ugariak ez diranik euskera indartu ta sendotzea gure eskuetan dagoala aurpegi ematen baldin badakigu.\nEtorkizunerako nai ta naiezko, derriorrezkoa da euskeraren batasunean leiatzea Azkue maisuak erakutsitako bidetik.\nAu da euskaldun guztien biotz eta adimenean sartu bear dugun asmoa.\nEta onen alde gure borondate osoz saiatuaz salba eta bizkortu dezakegu aurrerantzean, adur txarreko igarleen esamesak gorabera...


Kwido, Senior proiekturik onena Buber Sarietan - SPRI\nIdeable-k garatutako Kwido plataformak Senior Proiekturik Onenaren saria irabazi du Internet & Euskadi elkarteak sustatzen dituen Buber Sarietan.\nKwidok osasuna monitorizatzeko eta estimulazio kognitiborako zenbait konponbide eskaintzen ditu pertsona nagusientzat, IKT tresna eta aplikazioak baliatuz.\nArlo profesionalean Kwidok tele-zainketa produktuen belaunaldi berria aurkezten du, gaixoen arreta hobetzeko eta kostuak murrizteko, oraingo honetan errealitate birtuala erabiliz.\nArlo pertsonal eta etxekoan Kwido motibazio eta pizgarri-iturria da eta pertsona nagusiei euren independentziari eusteko teknologia berriak eskaintzen dizkie.\nBubber Saria Kwidok 2018an lortu dituen beste batzuekin batera dator; izan ere hautagaia izan da Europar Batasunak ematen dituen Silver Econmy Awards sarietan eta SilverEco and Ageing Well International Awards sarietan.\nDatozen asteotan Kwido Mementiaren bertsio berria aterako dute.


Dricourt - Wikipedia, entziklopedia askea.\nKantonamendu canton of Machault\nCoulommes-et-Marqueny, Leffincourt, Machault, Mont-Saint-Remy eta Pauvres\n42 (%50) 42 (%50)\nDricourt Frantziako udalerri bat da Ardenak departamenduan dagoena, Ekialde Handia eskualdean. 2013an 97 biztanle zituen.\n2007an Dricourt udalerrian erroldatutako biztanleak 85 ziren. Familiak 32 ziren, horien artean 8 pertsona bakarrekoak ziren (8 bakarrik bizi ziren emakumeak eta 8 bakarrik bizi ziren emakumeak), 4 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 35 etxebizitza zeuden, 30 familiaren etxebizitza nagusia ziren eta 5 hutsik zeuden. Etxebizitza guzti hauek 35etxeak ziren. 30 etxebizitza nagusietatik 24 bere jabearen bizilekua ziren, 4 alokairuan okupaturik zeuden eta 2 doan lagata zeuden; 1ek hiru gela zituen, 8 etxek lau zituzten eta 21 etxek bost zituzten. 19 etxek euren parking plaza propioa zuten azpian. 19 etxetan ibilgailu bat zegoen eta 8 etxetan bat baino gehiago zituzten.\nDricourt udalerriko biztanleria-piramidea 2009an .\n2007an lan egiteko adina zuten pertsonak 58 ziren, horien artean 40 aktiboak ziren eta 18 inaktiboak ziren. 40 pertsona aktiboetatik 34 lanean zeuden (21 gizon eta 13 emakume) eta 6 langabezian zeuden (3 gizon eta 3 emakume). 18 pertsona inaktiboetatik 1 erretiraturik zegoen, 2 ikasten zeuden eta 15 "bestelako inaktibo" gisa sailkaturik zeuden.\n2000. urtean Dricourt udalerrian 5 nekazaritza-ustiategi zeuden.\nPauvres (2,3 km)\nLeffincourt (2,6 km)\nMachault (4,7 km)\nVaux-Champagne (6,0 km)\nCauroy (6,2 km)\nSaulces-Champenoises (6,2 km)\nBignicourt (6,4 km)\nQuilly (6,5 km)\nCoulommes-et-Marqueny (6,5 km)\nTourcelles-Chaumont (6,6 km)\nChardeny (6,9 km)\nMénil-Annelles (7,0 km)\nAnnelles (7,7 km)\nSemide (7,9 km)\nOrriaren azken aldaketa: 15 urria 2021, 20:56.


Ander Espallargas: «Jendearen egunerokoa erakutsi nahi dugu gerra dagoen bitartean» - Urola Kostako Hitza : Urola Kostako Hitza\nArmeniako gudaren inguruan 'After the world' dokumentala grabatu dute Ander Espallargasek (Zarautz, 1996) eta bere taldeak. Urte amaieran izan ziren gatazka eremuan filmatzen.\nAldizkarian nazioarteko gatazkak jorratzen ditugunez, banekien pixka bat zer gertatzen ari zen lurralde haietan. Libanon eta Sirian egonak ginen, baina kasu honetan gerra konbentzional batera gindoazen, eta guretzako lehen aldia zen hori. Kasu honetan bi alde zeuden, Azerbaijan eta Armenia, eta bien arteko borroka. Hara iritsi eta lehen bi asteetan jendearekin hitz egiten aritu ginen; ea zer ahal genuen grabatu eta zer ez… Gatazka baten ondoren jendeak bere bizitza nola berrantolatzen duen kontatzeko dokumentala egin nahi genuela konturatu ginen. Horretarako, elkarrizketatu ditugu soldaduak, funtzionarioak, medikuak, kaleko jendea eta, oro har, jende ugari. Helburua ez dugu izan gatazkaren testuingurua erakustea, ezta datuak ematea ere. Hori edonork egin dezake Internet bidez. Gure interesa da erakustea gerra dagoen bitartean bertako jendeak nola egiten duen aurrera bere egunerokoan. Alde gizatiar hori jasotzea.\nArmeniaren eta Nagorno Karabajen artean ezberdintasun handia zegoela konturatu ginen. Azken finean, gerra guztia bigarren eremu horretan gauzatu da. Gure hasierako ideia zen astebeterako joatea Nagorno Karabajera, baina konturatu ginen istorio interesgarrienak bertan zeudela; ondorioz, hango egonaldia hiru astera luzatu genuen. Alde sozial hori erakusteko pertsona batekin kontaktatu genuen, eta hari esker ate ugari zabaldu zitzaizkigun; alde horretatik zortea izan genuen. Ezagutu genuena neska bat zen, Armeniako hiriburuan ikasten zuen, AEBetako eskola batean, baina gerra hasi zenean, etxerako bidea oinez egin behar izaten zuen. Haren bitartez, bere aita ezagutu genuen: errepublikako armadan postu garrantzitsu bat zuen pertsonetako bat zen. Une hartatik aurrera gauzak asko erraztu zitzaizkigun, haien laguntzarekin islatu ahal izan genituen hango profil guztiak. Nolabait ere, haiek bideratzen gintuzten oso gaizki pasatu duten fronteko lerroan dauden nekazariengana, 18-19 urte dituzten soldadu gazteengana…


Alkateak Laudioko ostalaritza sektoreari, jarduera baldintza berrietara egokitzeko egiten ari den ahalegina eskertzeko, gutun bat bidali dio | zuIN\nAlkateak Laudioko ostalaritza sektoreari, jarduera baldintza berrietara egokitzeko egiten ari den ahalegina eskertzeko, gutun bat bidali dio\nNormaltasun berrirako trantsizioko 2. fase honetan, hainbat alderdik behartu dute, berriro ere, sektorea hainbat baldintzatara egokitzera, kontsumitzaileen segurtasuna bermatzeko\n2020ko maiatzaren 29a, ostirala. Pixkanaka-pixkanaka, Laudioko udalerriak, ingurukoek bezala, aurrera egiten du “normaltasun berri” baterako trantsizioan. Hala, astelehenetik, hilaren 25etik, Euskadi deseskaladaren 2. fasean dago, eta horrek adierazten du ostalaritzaren sektorerako neurriak eta murrizketak, adibidez, terrazetan malgutu egiten direla.\nAnder Añibarro Laudioko alkateak, bere aldetik, Alarma Egoeraren hasieratik udalerriko ostalariei bidalitako bigarren gutuna bidali du gaur goizean. Lehen gutuna maiatzaren 12an bidali zen, eta une horretan hasi zen Lehenengo fasea.\nBigarren fase berri honetan abian jarri diren neurri berrien artean, nabarmentzekoa da 23.00ak kentzea jarduera oro bertan behera uzteko muga gisa. Horrek esan nahi du ostalaritzako lokalen eta horien terrazen funtzionamendu-ordutegiak Eusko Jaurlaritzaren ordutegien araudiaren eta Laudioko Udalaren terrazen ordenantzaren arabera arautzen direla, hurrenez hurren.\nHori dela eta, udalerriko ostalaritza-lokalek aukera dute COVID-19 pandemiaren aurreko ohiko ordutegian ireki eta ixteko.\n“Beste behin ere, Udalak erantzukizuna eta zuhurtzia eskatu nahi die ostalari guztiei, fase honetan nahitaez bete behar diren alderdi batzuk daudela gogoraraziz, eta horien artean azpimarratu nahi dugu terrazako zerbitzua eta lokalaren barruko zerbitzua kontsumitzailearekin egin behar dela, aulki batean eserita eta mahai baten inguruan, ohiko edukieraren %50eko gehieneko edukiera errespetatuz. Ezin da bide publikoan kontsumitu, hau da, terrazatik kanpo”, gogorarazi du Añibarrok.\nGainera, “Terrazako mahaien eta aulkien banaketa Udalak baimendutako diseinuarekin bat etorri beharko da, eta segurtasun- eta higiene-neurri guztiak bete beharko dira (segurtasun-distantzia, maskarak erabiltzea, etab.)”, amaitu du alkateak, eta Laudioko ostalarien laguntza eskertu du.\nDeskargatu [42.83 KB]\nAtalak/Categorías Udala, Lana, Merkataritza, Ostalaritza, Zerbitzuak, Jendartea\n← Objetu Galduen Ordenantzako hasierako onarpena\nTalde eta bakarlariei zuzendutako Rockein lehiaketak izena emateko epea ireki du, berriz, ekainaren 24rarte →


Zertan xahutuko da Justiziako dirua? - Justizia Administrazioa Euskadin\nZertan xahutuko da Justiziako dirua?\nHerri eta Justizia Administrazioak 225 milioi euroko aurrekontua izango du datorren urtean.\nDiru kopuru horren hiru laurdenak Justiziara eta Justizia Administraziora bideratuko dira.\nBaina, zer egingo dute dirutza horrekin?\nJarraian, aurreikusitako 225 milioi horiekin zein zerbitzu ordainduko diren azalduko dizugu:\nEAEko Fiskaltzaren egoitza berria eraikiko da, Bilboko Jabetzaren Ganberaren garai bateko eraikinean (Henao kalea, 9). Aurrekontua: Lanak eta eraikina birgaitzeko baimenak ordaintzeko 2,2 milioi euro. Lanak 2017. urtean amaituko dira eta birgaitzeak, guztira, 10,6 milioiko kostua izango du.\nBitarteko informatikoak hobetuko dira. Aurrekontua: 5,3 milioi euro.\nDoako Laguntza Juridikoa. Baliabiderik ez duten edo kalteberak diren norbanakoen laguntza eta Orientazio Juridikoko Zerbitzuaren (OJZ) gastuak –zerbitzu horiek prozedura judiziala abian jarri aurretik aholkularitza eta orientazioa eskaintzen dute-. Aurrekontua: 14,5 milioi euro.\nGazteen justizia. Epaileek eta auzitegiek adingabeei ezarritako neurrien betearaztea ordaintzeko. Aurrekontua: 12,9 milioi euro.\nFamilia Topaguneak. Topaguneak kudeatzeko eta Bilbon topagune berri bat eraikitzeko 120.000 euro erabiliko dira. Lanak 2015. urtean hasiko dira. Aurrekontu osoa: 1,5 milioi euro.\nZigorrak Kudeatzeko Euskal Zerbitzua. Zerbitzu horren bidez delitu txikiak egin dituztenei kartzela-zigorra komunitatearen onerako lanengatik ordezkatzeko aukera eta birgizarteratzeko bestelako aukerak emateko. Aurrekontua: 729.600 euro.\nBiktimei Laguntzeko Zerbitzua Eusko Jaurlaritzak egoitza judizialetan biktima guztiei eskaintzen dien zerbitzua da. 2015. urtean langile kopurua handituko da. 11 langile izatetik 16 izatera pasako dira. Aurrekontua: 677.600 euro.\nBitartekaritza Zerbitzua. Zigor-arloko eta Arlo Zibileko Bitartekaritza zerbitzuak zein Ekonomisten EAEko Elkargoak hipoteka ordaintzeko arazoak dituzten eta aholkularitza behar duten norbanakoei laguntzeko eskaintzen dituen hipoteka –bitartekaritza zerbitzua. Aurrekontua: 635.800 euro.\nGizarteratzeko eta lanean hasteko programak Euskadin preso dauden norbanakoak birgizarteratzeko eta lan merkatuan sartzeko programak. Aurrekontua: 400.000 euro.\nHizkuntza normalizazioa. EAEko administrazio Publikoan zein Justizia Administrazioko langileen euskalduntzean eta hizkuntz normalizazioan aurre egiteko; herritarrek euskaraz mintzatzeko duten eskubidea bermatzeko. Aurrekontua: 13,9 milioi euro.\nHerri eta Justizia Administrazioak 2015erako duen aurrekontu osoa Irekian ikus dezakezu.\n2014ko azaroaren 18ean argitaratua. Honi buruz gehiago irakurri: Eusko Jaurlaritza. Iruzkin bat egin.


“Irudimenak sortzen dituen indar eta baliabideak erakartzen nau”. Deia, Noticias de Bizkaia\nGarazi Albizua idazlea eta ilustratzailea\n“Irudimenak sortzen dituen indar eta baliabideak erakartzen nau”\nDenonartean argitaletxe iruindarraren eskutik, Garazi Albizuak (Santurtzi, 1985) bere lehenengo eleberri ilustratua argitaratu du berriki: ‘Kemena’.\nMiren Mindegia - Martes, 2 de Enero de 2018 - Actualizado a las 06:02h\nGarazi Albizuak ‘Kemena’ komikia aurkeztu zuen Auzolan liburu-dendan. (MIREN MINDEGIA)\niruñea- Kemena-k hiru istorio aurkezten ditu, hiru neskatoren eskutik: Amane, Kattalin eta Mari. Izan ere, egilearentzat garrantzitsua zen protagonismoa neskei ematea, komikigintzaren arloan emakumezko pertsonaien hutsunea sumatuta. Helduen begiradapean zailtasunak edo mugak dituzten protagonista indartsu hauek, beren egunerokoari existitzen den tresna boteretsunearekin aurre egiten diotela erakutsiko dute: irudimena. Egilearen testu eta ilustrazioek bat egiten dute hiru pertsonaia hauen barne-mundu miresgarria erakusteko.\nHiru pertsonaia eta hiru istorio, horietako bakoitzaren eskutik. Hirurak, modu sakonago edo arinago batean, arazo psikologikoak dituzten haurren bizipenak ager-tzen dizkigute. Zergatik aukeratu zenuen psikologiaren gaia?\n-Kuriositateagatik ziurrenik, ez dut uste kontzientzia osoz aukeratu nuenik gaia, izan ere nahiz eta hiru pertsonaiek neurri baten edo besten arazo psikologikoak izan, hauek gerizpean geratzen dira, ez dut horietan sakondu nahi izan.\nAmankomunean zerbait baldin badute, dituzten muga edo arazo horiei irudimena baliatuz aurre egiten saiatzen direla da. Nola erabiltzen dute irudimena eta zergatik da hain garrantzitsua?\n-Irudimena, horixe egin nahi izan dut komikiaren pertsonaiarik garrantzitsuena. Uste dut bakoi-tzak badugula ahalmena gugan hasitako edo kanpotik etorritako arazoei aurre egiteko, batzutan, beste norbaiten laguntza ere beharrezkoa da, noski. Hala ere, izugarri erakartzen nau irudimenak sortzen dituen indar eta errekurtsoak. Batez ere umeak gareneko garaian, horregatik komikiaren pertsonaiak umeak edo gazteak dira, orduan uste baitut irudimena basatiago dela. Komikiaren pertsonaiek ezagun dezaketen mundua eraikiz eta kontrolatuz, arazo ezezagunak ulertaratzen dituzte nolabait, behintzat problema horiek ekar dezaketen beldurra baretuz. Mariren kasuan ez da hain erraza eta hor ikusten da kanpoko laguntzaren beharra. Kasu honetan irudimenaren erabilera bi ezagutza hildo dakar, alde batetik Marik beharrezko duena bere bizitzan aurre egiteko eta bestetik helduentzako pista, zeozer gertatzen zaio, zer ote? zergatik jokatzen du horrela?\nIzenburuak ere badauka nolabaiteko harremana guzti honekin, ezta? Zein da bere erranahia?\n-Niretzat ez dago irudimenik kemena gabe, uste dut adorea beharrezkoa dela irudimena guztiz beldurgabe eta lotsagabe erabiltzeko, nahiz eta batzuetan ez izan horretaz oso kontziente. Horregatik Kemena du izena komikiak, bertako istorioak gertarazteko erregaia baita.\nPertsonaia helduen presentzia ere nabarmena da istorio guztian zehar. Zer da hauek irudikatzen dutena, haur mundu berezi horren baitan?\n-Ikusleak dira. Nik uste dut alde batetik haur mundu horretatik at egoteak miresmena sortzen duela helduengan, eta bestalde haurreei indarra ematen diela, hau da haurrek sortutako irudimen erreinu hori eurentzat da, propioa, berezia, beste helduek agian ulertu ez dezaketena, garrantzitsua, altxorra.\nLiburua modu askotara eta ikuspuntu askotatik ulertu daiteke. Desberdina izanen da irakurle helduarentzat edo haurrentzat, ezta? Azken finean, nori zuzen-tzen zaio istorioa?\n-Bai, edo horrela gustatuko litzaidake behintzat. Uste dut heldu baten irakurketa istorioan agertzen diren helduen antzekoa izan daitekela: ikusle. Eta ikusle paper horretan agian agerian ez diren istorioaren ezaugarri ezberdinez jabetu ahal direla;haurrek berriz, errezago egingo dute aurrera istorioa nagusiarekin, eta horretan ere, irakurketa ezberdinak gauza daitezke, izan ere irakurketa prozesuan bai haur zein heldu bakoitzaren zeozerk irakurtzen du ere. Ez da prozesu objektiboa, idazleak nahi edo espero duena eta irakurleak lortzen duena ez du zertan bat egon behar.\nMarrazketari dagokionez, badirudi leuntasuna erabili duzula ezaugarri nagusi bezala. Koloreak argiak dira, marrak arinak, ez dago kontraste gogorrik... Istorioek izan dezaketen garraztasuna baretzeko egin duzu hala?\n-Marrazketarekin nire gorabeherak izan ditut, argi nuen, zu esan bezala, ez nuela istorioen garraztasuna nabarmendu nahi eta proba asko egin nituen istoriaren estiloa aurki-tzeko. Azkenean, kontraste handirik ez, kolore paleta argia eta detailetsu gutxiko marrazkia aukeratu dut.\nIstorioak antolatzeko moduan, formatuan, zein da erabili duzun irizpidea? Istorio bakoitzak berezko estiloa eskatzen zizun?\n-Hasiera batean hiru istorio ezberdin moduan ikusten nituen, bakoi-tza estilo propioaz, komiki beraren hiru ale independiente moduan alegia, baina oso “hotz” geratzen ziren. Hirurak elkarrekin, bata bestearen atzean baina euren artean loturak izanda istorioa erritmo eta epeltasuna hartzen zuela iruditu zitzaidan. Bateratze prozesu honetan estiloa ere bateratu dut, hala ere, koloreekin pixkat jolastu dut, Ka-ttalinen ametsak urdinez agertzen dira eta Mariren arkatz magikoa bere biziko kolorea du ere, baina bai orokorrean estilo bera erabili dut.\n“Komikiaren pertsonaiek, ezagun dezaketen mundua eraikiz, arazo ezezagunak ulertarazten dituzte”\n“Irakurketa desberdinak daude, idazleak dioenak eta irakurleak ulertzen duenak ez dute zertan bat egin behar”\netiquetas: euskara, garatzi albizua, idazlea, ilustratzailea


BluaU Osagarri Digitala | BBVA\nGehitu zure BBVA Más Salud asegurua online estaldurekin eta etxez etxeko zerbitzuarekin.\nBerrikuntza digitala zure eta zureen osasuna zaintzen laguntzeko\nBideo-kontsulta 3.100 mediku baino gehiagorekin espezialitate guztietan eta 24 orduetako larrialdiak.\nBizi-.konstanteen neurketa aurpegi-irudiaren bidez.\nEtxeko zerbitzuak, esaterako sendagaiak farmaziatik igortzea (urtean 6 aldiz, aseguratu bakoitzeko; 12 aldiz, Premium modalitatearekin).\nBluaU osagarri digital guztiekin, estaldura hauek izango dituzu:\nBideo-kontsulta. Heldu mediku batengana lekualdatu beharrik gabe.\n- 3.100 mediku baino gehiago espezializate guztietan.\n- 3ko bideo-kontsulta:zure hitzordura laguntzaile batekin konektatzeko aukera, nonahi dela ere.\n- 24 orduko larrialdiko bideo-kontsulta bai Medikuntza Orokorrean bai Pediatrian.\n- Kontsulta digitala eskura 24 ordu baino gutxiagoan 10 espezialitatetan.\nBizi-konstanteen neurketa aurpegi-irudiaren bidez. Nahi duzunean zure osasunaren jarraipena egin ahalko duzu\nMonitorizatu zure osasuna. Aditu talde batek zure osasunaren aldagai garrantzitsuak monitorizatu ahalko ditu (gaixotasun kronikoak: hipertentsioa, 2. mailako gehiegizko pisua, asma eta arritmiak).\nOsasun programak euskarri digitalen bidez. Mugarik gabeko saio kopurua\nDermatologiako bideo-kontsulta irudiarekin eta Adimen Artifizialarekin.\nIkusi xehetasun gehiago\nEtxeko estaldurak eta itzulketak\nEstaldura digitalez gain, bluaU modalitate bakoitzak etxeko estaldurak eta diru-itzulketak eskaintzen dizkizu:\nSendagaiak etxera kosturik gabe bidaltzea (urtean 6 aldiz, aseguratu bakoitzeko)\nEtxez etxeko analitika (urtean 2 aldiz, aseguratu bakoitzeko).\nbluaU Adimen Osasuntsua\nSendagaiak etxera kosturik gabe bidaltzea (urtean 6 aldiz, aseguratu bakoitzeko).\nFisioterapia etxean: 12 saio (horietako 2, medikuaren agindurik gabe) urtean asegurudun bakoitzeko.\nItzulketak psikologian: Psikologia saioen itzulketa (%80, 500 € arte, eta gehienez 10 saio urtean aseguratu bakoitzeko); taldeko, familiako edo bikotekideko terapia kontsulten itzulketa (%70, 300 € arte, urtean, aseguratu bakoitzeko); test psikologikoen itzulketa (%80, 200 € arte, urtean, aseguratu bakoitzeko).\nGimnasioko zure kuotaren itzulketa lesioa izanez gero (gehienez 80 € hilean, aseguratu bakoitzeko, eta ondoz ondoko 2 hilabeteko mugarekin).\nSendagaiak etxera bidaltzea, kosturik gabe. Premium modalitatearekin, urtean 12 aldiz erabil dezakezu aseguratu bakoitzeko.\n%80ko diru-itzultzea psikologia saioetan (5 saio arte, eta urtean gehienez 300 €, aseguratu bakoitzeko).\nHilero ordainduko den urteko prima bat aplikatuko zaizu, kontratatutako modalitatearen eta aseguratutako pertsona kopuruaren araberakoa izango dena.\nSimulatu BBVA Más Salud asegurua eta ezagutu BluaU Osagarri Digitalak\nBBVA Más Salud aseguru bat kontrataturik izatea.\nKontratatzeko adina BBVA Más Salud asegururako berbera izango da (75 urte arte).\nBideokontsultak koordainketa izan dezake?\nEgiten den bideokontsulta bakoitza aurrez aurreko kontsultatzat joko da. Horrek bere gain koordainketa aplikatzea eragiten du kontratatutako aseguruaren modalitateak baldin badauka. Dena den, 2020an eta 2021ean ez da kobratuko, inolako kasuetan.\nGabealdia da alta-dataren eta laguntza-zerbitzua edo estaldura jakin batzuk eskatzeko aukeraren artean igarotzen den denbora. bluaU osagaietako batek ere ez du gabealdirik edo aurre-izakinik (lehen egunetik erabil dezakezu).\nIraupena urtebetekoa da. Ezin izango zaio baja eman poliza berritzen den arte.\nBBVA SEGUROS, S.A. DE SEGUROS Y REASEGUROSek eta SANITAS, S.A. DE SEGUROSek erdi bana aseguratutako produktua.\nBBVA MEDIACIÓN, OPERADOR DE BANCA-SEGUROS VINCULADO, S.A. Aseguruen eta Pentsio Funtsen Zuzendaritza Nagusiaren Aseguru Artezkarien Administrazio Erregistro Berezian jasota, OV-0060 kodearekin. Erantzukizun zibileko asegurua dakar, eta finantza gaitasuna du.\nGozatu ospitalez kanpoko osasun-arretaz Sanitasen mediku taldea eskura duzula. Bideo-kontsulta zerbitzua espezialitateekin eta 24 orduko larrialdiak medikuntza orokorrean eta pediatriako arretan.\nHilean 33 €-tan eta osasun-galdetegirik gabe.


ZALDUA - Kriseiluak (Lucernae)\nKriseiluak edo luzernak olio-lanparak ziren eta argiztatzeko erabiltzen zuten metxa bat (edo gehiago) izaten zuten. Gehienetan, metalezkoak edo zeramikazkoak izaten ziren eta forma eta motibo ugarirekin apaintzen zituzten: mitologikoak, eguneroko elementuak, faunistikoak, erotikoak eta abar. Jatorria historiaurrean duten arren, erromatarren inperioan orokortu eta hedatu zen haien erabilera, egunero erabiltzen zuten objektu bihurtzeraino. Horregatik, ohikoa da elementu mota horiek kronologia erromatarreko hainbat testuingurutan topatzea.\nPasta argi horiztarekin eta engobe marroi ilunaren hondarrekin egindako pieza ia oso bat dokumentatu da. Diskoaren erdialdean bere kontserbazio-egoera delikatua dela eta argi eta garbi identifikatu ezin izan duten motibo bat dago, baina objektu edo izaki bizidun zehaztugabe bat izan daitekeenaren gainean dagoen Kupidoren irudi gisa interpreta daiteke. Boluten luzerna mota horiek ohikoak dira Augustoren eta Tiberioren erregealdietan; hau da, aro-aldaketaren eta K.o. I. mendeko lehen herenaren artean.\nLucernae/ Kriseilua/ Lampara - 3D model by Aranzadi (@aranzadi) [094f580]\nAurrekoarekin gertatzen den moduan, luzerna hau ere ia oso-osorik dago, diskoa izan ezik. Pasta horiztarekin eginda dago eta engobe marroi ilunaren hondarrak ditu. K.o. I. mendeko azken herenean kokatu behar dugu horren kronologia batez ere.\nKriseilua 3D-n ikusteko sakatu irudian.\nILARGI JAINKOSAREN IKONOGRAFIA DUEN KRISEILUA\nLucernae/ Kriseilua/ Lampara - 3D model by Aranzadi (@aranzadi) [438d5f7]\nBost zatitan partzialki kontserbatu den kriseilua da. Hori dela eta, ezin izan dira bere tipologia eta kronologia espezifikoak baieztatu. Hala eta guztiz ere, diskoaren zati handiena ikus daiteke eta Ilargi jainkosaren bustoaren irudikapena hauteman daiteke, puntadun buruko adierazgarriarekin. Ikonografia horrek ekialdeko eragin argia du eta erromatarren inperio osoan oso zabalduta zegoen.


Murriztea - Tolosaldeako Mankomunitatea\n> Gure esku > Murriztea\nSaltoki handietan erosten dugunean plastiko eta hondakin ugari etxeratzen dugula kexatzen gara maiz. Baina gure esku ere badago zaborra erosi beharrean produktuak erostea.\nEko-erosleak, erosketa egiten du ahalik eta kalte ekologiko gutxien eraginez. San Marko Mankomunitateak eta Gipuzkoako Foru Aldundiak “Ekoshopper” kanpaina jarri zuten martxan eta 100 familiak guztira 15,34 kilo hondakin murriztu zuten eko-erosketa bana eginez.\nHemen dituzu erosketa zentzuz egiteko gomendio batzuk:\nMURRIZTEKO HAMAR AHULKU\nZenbait aholku jarraituz gero hondakinak erraztasunez murriztu daitezkeela jabetuko zara. Gipuzkoako Aldundiak 21 familiarekin egindako froga-pilotu batean %15 hondakin gutxiago sortu zuten eguneroko ohituretan neurri soil batzuk hartuta\nHemen dituzu gomendio batzuk:\nErosketak egitean poltsa berrerabilgarriak edota etxeko orga erabili. Plastikozko poltsa gehiegi sortzea saihestu dezakezu gisa horretan.\nIturriko ura edan pitxarretik edo botila berrerabilgarrietatik. Botila gutxiago sortzea eta energia aurreztea lortuko duzu.\nErosi sasoiko produktuak, solteak eta bertokoak. Bilduki eta zorro gutxiago izan ohi dute. Ba al dakizu eko-erosle izatea zer den?\nEraman etxeko tupperra arrandegira eta harategira. Garbiagoa da eta ez duzu paper plastifikaturik bota behar izango zakarretara.\nHaurrentzako oihalezko pardelak erabili. Haur batek 1.000 kilogramo hondakin inguru sortzen du erabili eta botatzeko pardelekin.\nPostontzian jarri ezazu eranskailua, propagandarik ez duzula nahi adieraziz. Paperezko iragarkirik ez dizu inork sartuko eta postontzia txukunago izango duzu beti.\nOpariak egiterakoan, hondakin gutxiago sortzen duten produktuekin gogoratu. Opariak biltzean papera berrerabili, ahal den neurrian. Etxeko txikiak ingurumenaren alde hezteko modu aproposa da.\nOntzi berrerabilgarriekin funtzionatzen duen esne makina erabili edo erosi esnea esnezaleari zuzenean. Esne goxo eta nutritiboa edan dezakezu etxetik eramandako botilan.\nZerbait erosi aurretik, ahal bada alokatu ezazu edo eskatu lagunari. Aldi baterako soilik erabili behar baduzu, merkeago aterako zaizu, eta ekologikoagoa da\nOrdainagiriak korreo elektronikoz bidaltzeko eskatu. Internetek dituen abantailak aprobetxatuko ditzakezu eta papera murriztu.\nEROSKETAK ZENTZUZ EGIN\nErosketak egitera joan aurretik zerrenda egitea komeni da, benetan behar ez duzun ezer saskian ez sartzeko.\nProduktu ontziratua erosi aurretik, saiatu zaitez etxean egiten (tomatea, yogurthak…)\nProduktua inguratzen duen ontzia edo estalkia zertarako berrerabili dezakegun pentsatu aurrena.\nZenbait elikagai saltoki txikietan erosiz plastiko ugari aurrez dezakegu (ogia, berdurak…)\nFrutak eta berdurak bananduta pisatu, baina ondoren sartu zorro berean; nahi adina etiketa itsatsi diezaiokegu.\nAhal bada erosi tamaina handiko zorroak (familiarrak) eta xaboi kontzentratuak.\nIkusi Ekogunea TB saileko bideo honetan “ekoshopping” nola egiten den:\nGipuzkoako Elikagaien Bankuak hori saihesteko ekimena jarri zuen habian: Azken Minutuko Merkatua (Last minute marquet). Ekimen horren bidez, hainbat saltokitan alferrik galduko liratekeen ehunka tona elikagai berreskatzen ditu urtero, 2016an 835.222 kg bildu zituen modu horretan. Ondoren, irabazi gabeko elkarteei ematen dizkie, elikagai horiek behar dituzten herritarren artean bana ditzaten.\nJatetxera joan aurretik deitu ezazu zenbat lagun joango zareten esanez, sukaldariak jakin dezan zenbat lagunentzako jakiak behar dituen. Sobratutakoa tupper batean etxera eramateko lotsarik ez izan.\nHozkailuan dituzun jaki freskoak galdu aurretik, izozkailuan sartu. Egunerokoan sobratzen zaizkigun jakiekin plater goxoak prestatu ditzakegu.\nEsne-makinak erabilita ontzi-arinen hondakin kopurua asko murriztu dezakegu, esne-makina gehienetan ontzi berrerabilgarrien sistema erabiltzen baita. Egunean 150 litro esne modu horretan erosiz gero, hilabeteren buruan 4.200 Tetra-brik gutxiago izango genuke gure hondakinen artean.\nEsne-makinek eskaintzen duten esnea egunekoa eta kalitate onekoa da. Salmenta zuzenean oinarriturik dagoenez, merkeagoa ere bada.\nNorberak lantzen eta produzitzen duena, arduraz kontsumitzen du, eta hondakin gutxiago sortzen da horrela.\nAutokontsumorako baratzezaintzak premisa horri erantzuteko balio du. Izan ere, baratzeko lana eskerronekoa da, ingurumenari eta gizarteari egiten diogun mesedeaz jabetzen baikara lurra gure kabuz lantzen dugunean, eta naturarekiko lotura sendotzen dugu.\nBaratzezaintzak gero eta interes handiagoa du herri guneetan, lur zati edo lorategi bat duenak hortxe jartzen du baratza; eraikinetako terrazak ere tomate eta bestelako landarez ikusten ohitu gara. Baina lurrik ez duenarentzat ere bada alternatibarik.\nUdalak herritarren eskueran jartzen hasi dira lur publikoak, autokontsumorako landu ditzaten. 50-70 metro koadroko lur sailak izaten dira normalean, alokairuan edo/eta baldintza batzuekin emanak.\nEuskal Herrian Gasteiz izan zen udal baratzak sustatzen lehengotakoa, horren ondoren etorri dira Zarautz, Legorreta, Sarriguren… Gipuzkoan, Kutxa Ekogunearekin elkarlanean Gipuzkoako Baratze Parke Sarea sortu dute hainbat udalek.\nGasteizko baratzen proiektua azaltzen duen bideoa (A pie de mata taldea)\nLegorretako esperientzia jasotzen duen bideoa (Goierri Telebista)\nSarrigurengo herri baratzen inguruko bideoa (Eitb)


Positibotzat jo dute garbiketa sektoreko grebak izandako oihartzuna - Lea-Artibai eta Mutrikuko Hitza : Lea-Artibai eta Mutrikuko Hitza\nEkainaren 6an izango da patronalarekin hurrengo bilera, eta negoziatzeko borondaterik erakutsi ezean greba egun gehiago deituko dituztela adierazi dute sindikatuek.\nGarbiketaren sektoreko Bizkaiko hitzarmenaren negoziazioak medio sei greba egun antolatu zituzten ELA, LAB eta ESK sindikatuek, hiru tandatan antolatuta, hala nola, martxoaren 31an, apirilaren 26 eta 27an, eta maiatzaren 10, 11 eta 12an. Greba egunak jada bukatuta, balorazio positiboa izan duela aipatu dute sindikatuek, “garbi geratu da era guztietako lantokiei eragiten diela, eta hori zen grebaren helburuetako bat, sektoreari balioa ematea, eta behar horrek langileen lan baldintzetan isla izatea”.\nBizkaiko garbitzaileen sektorea kalera atera da lan baldintzak duindu behar direla aldarrikatzeko, eta mobilizazio nagusiak Bilbon izan diren arren, Ondarroako garbikuntza sektoreko langileek ere aldarrikapenak egin dituzte. Zehazki, Ondarroako Udalak garbiketa sektorea antolatzeko azpikontratatuta duen Eulen enpresako langileek egin dute greba, eta deitutako sei egunetan bildu dira, batik bat, Artibai egoitza aurrean, Garbitzaileak borrokan, hitzarmena orain lelopean.\nLehenengo greba egunean, Arantza Solorzano Ondarroako Artibai egoitzako arduradunak adierazi zuenez “egun solte batez greba egiteak ez du aparteko eraginik izango, baina egun gehiago eginez gero, eta jarraiak izanik, nabarituko da gure falta”. Hori izan da zehazki gertatutakoa, grebaren bigarren tandan, bi egun jarraian gelditu ziren eta ondorioak ikusten hasi ziren, tartean, kiroldegiko igerilekuaren eta aldagelen itxiera. Hirugarren tandan, hiru egun jarraian gelditu ziren, eta oihartzuna handituz joan zen. Beraien faltak, eguneroko lanaren balioa agerian utzi zuen.\nBizkaiko langileen soldatak ez dira urtean 16.000 eurora iristen, hau da, 1.080 euro gordin, eta gehienek lanaldi partzialak dituzte. Gainera, sindikatuetatik jakinarazi dutenez eraikinetako garbiketako sektorea da soldata arrakala handiena pairatzen duenetako bat, izan ere, gizonak nagusi diren kale garbikuntzarekin erkatuz gero, eraikinetako garbitzaileek %45 gutxiago irabazten dute. Hori gutxi ez, eta bi urteko pandemiaren ondoren, soldatek izoztuta jarraitzen dute, KPIa inoiz baino puztuago dagoen arren. Hortaz, greba deitu dutenek hurrengo eskaera egin dute: 1.200 euro eta 15 ordainsari.\nDuela urtebete baino gehiago eratu zen Bizkaiko Garbikuntzako hitzarmenaren negoziazio mahaia, eta ordutik patronalak “eskaintza eskasak” besterik ez ditu egin. ELA sindikatutik hurrengo eskaintza egin zuten “2021etik 2022ra bitartean Gipuzkoako hitzarmenean jada irabazten den 18.000 euroko soldata lortzea eta 2023tik aurrera, aipatutako 2021etik 2022ra bitartean jaso ez den KPI-a berrikustea”. Baina patronalak, maiatzaren 4an izandako mahaian hurrengo proposamena ekarri zuen: 2025ean 18.000 eurora iristeko helburuagaz, 2022an 16.350 eurora iristea, eta ondoren, urteko 550euro igotzen joatea.\nSindikatuek “onartezintzat” dute proposamena, urteko %2ko igoera baino ez baitu suposatzen. Hortaz, patronalarekin izango den hurrengo bileran, ekainaren 6an, negoziatzeko borondaterik ikusi ezean, greba egun gehiago deituko dituztela adierazi dute.